Penyesuaian SOP Akan Dibuat Di Sabah Jika Perlu, Kata Masidi

KOTA KINABALU: Menteri Kerajaan Tempatan dan Perumahan Sabah, Masidi Manjun, berkata kerajaan akan membuat penyesuaian terhadap kelonggaran SOP yang diumumkan Putrajaya, jika perlu.

Katanya, penyesuaian berkenaan mengambil kira keperluan serta keadaan tempatan, selain bagi mengekalkan momentum pemulihan dan membolehkan negeri itu beralih ke fasa peralihan endemik dengan lebih cepat.

“Seperti mana diumumkan menteri kesihatan semalam, beberapa peraturan dan SOP akan dilonggarkan atau ditarik balik mulai 1 Mei.

“Kerajaan Sabah menyambut baik pengumuman ini, khususnya kelonggaran yang akan memudahkan kemasukan pelancong asing serta langkah yang akan mempercepatkan pemulihan ekonomi.

“Bagaimanapun, sekiranya perlu, kerajaan negeri akan membuat penyesuaian kepada SOP berkenaan dengan mengambil kira keperluan dan keadaan tempatan,” katanya ketika dihubungi.

Terdahulu, Masidi berkata, jumlah jangkitan baharu Covid-19 di Sabah bertambah 10 kes hari ini, dengan 46 kes direkodkan.

Katanya, keadaan di semua daerah kekal stabil dan terkawal, dengan pergerakan turun naik jangkitan baharu pada skala kecil.

“Buat pertama kalinya sejak beberapa bulan, tiada daerah yang mencatatkan jangkitan baharu dua angka.

“Seramai 45 daripada 46 pesakit baharu dalam Kategori 1 dan 2, satu kes dalam Kategori 3, manakala tiada kes direkodkan dalam Kategori 4 dan 5 hari ini.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


VIDEO – Terima lebih 300 paku keluli dalam kepala

BEIJING: Seorang bekas kru kapal terbang menerima lebih 300 paku keluli di dalam kepala dan plat keluli di tampal di bawah tengkoraknya selepas dia terjatuh dari sebuah hotel di selatan China.

DailyMail melaporkan, Chen Lidan, 26, turut mengalami hilang daya ingatan, masalah pembelajaran dan penglihatannya terjejas teruk selepas terjatuh dari tingkat tujuh Hotel Jade Sea International, di wilayah Hainan, pada 2015.

Akibat kejadian itu, muka Chen hancur, dia kehilangan semua giginya dan bentuk kepalanya juga berubah, kata keluarganya.

Bekas atendan kapal terbang China Sichuan Airlines itu, menjalani pembedahan otak di Hospital 425 di Sanya sebelum dipindahkan ke Hospital Barat China di Sichuan untuk membaiki tengkoraknya.

Pakar di Hospital Barat China kemudian membaiki bentuk tengkoraknya dan membina semula wajahnya dengan bantuan teknologi pengimbas 3D selain perlu menjalani rawatan perubatan selama dua tahun.

Khabar angin mengatakan Chen cuba membunuh diri kerana tekanan emosi tetapi keluarganya menafikan tuduhan berkenaan.

“Saya langsung tidak ingat apa yang berlaku empat tahun lalu,” katanya kepada seorang wartawan dari laman berita video Pear. – Agensi


‘Anwar akan jadi perdana menteri, itu janji saya’

NEW YORK: Datuk Seri Anwar Ibrahim akan menjadi perdana menteri Malaysia seterusnya.

“Itu adalah janji saya,” kata Perdana Menteri, Tun Dr Mahathir Mohamad, menjawab satu soalan pada Forum Tahunan Kedua Perniagaan Global Bloomerg yang dikendalikan wartawan, Fareed Zakaria.

Dr Mahathir berkata, beliau setuju menjadi perdana menteri kerana Anwar berada dalam penjara apabila kerajaan baharu mengambil alih pentadbiran.

“Saya berjanji bahawa saya tidak akan kekal lama sebagai perdana menteri. Mungkin dua tahun, mungkin lebih, mungkin kurang.

“Apa yang penting ialah kita mempunyai kerja sama empat parti. Beberapa sejarah lalu kami tidak menyumbang kepada kerja sama itu.

“Justeru, kami perlu melupakan perkara lalu dan menumpukan kepada isu penting yang pada masa itu ialah untuk menumbangkan perdana menteri sebelum ini. Untuk itu kami sedia melupakan perbalahan lalu,” katanya.

Dr Mahathir berkata, rakyat Malaysia mahu perdana menteri baharu tetapi Anwar masih dalam penjara ketika itu.

“Rakyat mahu perdana menteri baharu, bukan perdana menteri lama ini, tetapi pada masa itu mereka tiada pilihan kerana pemimpin lain berada dalam penjara dan beliau pun tak boleh menerajui parti.

“Justeru, saya bersetuju bahawa saya akan berada di sana mungkin untuk dua tahun dan pemimpin baru akan mengambil alih kepimpinan,” katanya.

Mengenai usaha memerangi rasuah, Dr Mahathir berkata keutamaan adalah memastikan pemimpin adalah bersih.

“Jika pemimpin rasuah, tak mungkin kita dapat menghentikan rasuah daripada menular.

“Dalam setiap negara akan ada rasuah pada tahap tertentu tetapi matlamat kita ialah untuk mengekang rasuah pada tahap minimum dan ini dilakukan dengan apa yang kita panggil kepimpinan melalui teladan,” kata Dr Mahathir.

Dr Mahathir berkata, kerajaan serius dalam mengenakan sekatan terhadap anggota Kabinet, termasuk perdana menteri.

“Mereka semua dikehendaki mengisytiharkan harta dan pendapatan. Mereka akan diperhatikan bukan oleh ahli politik tetapi pegawai.

“Kami melakukan apa saja yang termampu untuk mengurangkan atau menghapuskan rasuah.

“Pada masa ini, rakyat berasa yakin bahawa kami menghentikan rasuah buruk yang menjadi amalan kerajaan terdahulu,” kata Dr Mahathir.


Struktur Jambatan Papar Kukuh, Tidak Akan Runtuh – Pengarah JKR

KOTA KINABALU: Jambatan Papar yang dikatakan mempunyai keretakan akibat banjir yang berlaku pada Sabtu tidak akan menyebabkan jambatan tersebut runtuh.

Pengarah Jabatan Kerja Raya (JKR) Datuk Richard Jomiji berkata, keretakan yang berlaku di bahagian bawah jambatan itu hanyalah impak daripada banjir dan hakisan yang berlaku.

Beliau berkata demikian bagi menjawab mesej dan klip rakaman suara yang tular di media sosial sejak Ahad menyatakan Jambatan Papar mengalami keretakan dan mungkin boleh menyebabkan runtuhan disebabkan hakisan air yang deras.

Richard berkata, struktur jambatan itu masih kukuh dan mustahil untuk jambatan tersebut runtuh.

”Jurutera daerah juga sudah melaporkan keadaan yang berlaku dan ini bukan isu besar yang orang awam patut panik,” katanya ketika dihubungi Borneo Today, di sini hari ini.

Berikutan itu, beliau turut menasihatkan orang awam agar tidak menyebarkan maklumat yang tidak tepat kerana dikhuatiri akan mengundang panik.

Dalam pada itu, Richard memaklumkan semua jalan yang terjejas akibat tanah runtuh berikutan hujan lebat yang turun pada Sabtu sudah boleh dilalui sepenuhnya.

Katanya, kerja-kerja pembaikan kawasan yang dilanda tanah runtuh telah dilakukan. Ia termasuk kerja pembersihan dan juga pemasangan papan tanda.

Menurutnya, kawasan yang berlaku tanah runtuh adalah di Kota Belud, Tuaran, Penampang dan Papar. Namun, semua jalan yang terjejas sudah boleh dilalui kerana tiada sebarang kerosakan besar.

“Namun di KM10.1 Jalan Penampang-Tambunan, hanya satu lorong jalan sahaja boleh dilalui buat masa ini disebabkan kerosakan wayar elektrik yang memerlukan kepakaran daripada Sabah Electricity Sdn Bhd (SESB).

”Bagaimanapun, papan tanda telah dipasang di sepanjang jalan untuk memaklumkan kepada pengguna jalan raya mengenai keadaan laluan itu,” ujarnya.

Tambahnya, jumlah kerosakan sebenar akibat tanah runtuh yang berlaku belum dapat dipastikan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lelaki Tempatan Disamun Di Inderasabah

TAWAU: Kawasan Keselamatan Khas Pantai Timur Sabah (ESSCom) mengesahkan kejadian samun di laut membabitkan dua mangsa lelaki tempatan di perairan Inderasabah di sini, kelmarin.

Komander ESSCom, Datuk Ahmad Fuad Othman berkata ketika kejadian mangsa berumur 30 dan 20 tahun sedang memukat di kawasan itu sebelum dihampiri tiga suspek lelaki bersenjata parang dan pistol yang menaiki sebuah bot pada 3.40 petang.

“Suspek bertindak menyamun enjin bot 15hp, kad pengenalan, wang tunai RM3 dan dua telefon bimbit daripada mangsa sebelum meninggalkan tempat kejadian.

“Bagaimanapun, kedua-dua mangsa berada dalam keadaan selamat dan salah seorang daripada mereka membuat laporan polis,” katanya ketika dihubungi, di sini.

Menurut Ahmad Fuad, kesemua suspek dengan loghat asing itu dipercayai merupakan penjenayah ‘kelompok dalaman’ dan masih berada di perairan Zon Selamat Timur Sabah (ESSZone).

“Pihak ESSCom kini sedang giat mengesan kesemua suspek selepas menerima laporan daripada mangsa dan meminta orang awam memberi kerjasama sekiranya mengetahui kejadian tersebut.

Dalam pada itu, katanya tangkapan tiga suspek warga Filipina di Pulau Bum Bum, Semporna pada Selasa lalu, melalui operasi khas pasukan taskforce yang ditubuhkan ESSCom itu turut membawa kepada penyelesaikan tiga kes rompakan laut di Lahad Datu.

Terdahulu, ESSCom baru-baru ini menubuhkan pasukan taskforce bagi membanteras kes samun serta rompakan di laut ESSZONE dan ianya merupakan komitmen berterusan pasukan keselamatan dalam menangani sebarang aktiviti yang mengancam keselamatan komuniti maritim. – Utusan Borneo


Suspek perdaya gadis akan dibawa ke IPD Beaufort

BEAUFORT: Suspek lelaki yang memperdayakan gadis dengan tawaran kerja sebagai model sebelum mengugut menyebarkan gambar separuh bogel mangsa akan dibawa ke Ibu Pejabat Polis Daerah (IPD) Beaufort selepas siasatan di Semenanjung selesai.

Ketua Polis Daerah Beaufort Deputi Superintendan Azmir Abd Razak, berkata hasil maklumat mendapati suspek berusia 17 tahun itu menggunakan modus operandi yang sama memperdayakan gadis dan mengugut bagi mendapatkan wang daripada mangsa.

“Suspek ditangkap di Kamunting atas kesalahan yang sama seperti yang dilaporkan dalam kes di Beaufort iaitu memperdayakan pelajar atau gadis untuk gambar separuh bogel dan kemudian mengugut untuk menyebarkan gambar serta meminta wang.

“Suspek yang menggunakan modus operasi sama dipercayai terbabit dalam beberapa kes di Semenanjung dan pegawai penyiasat akan membawa suspek ke Beaufort selepas siasatan terhadapnya selesai di sana,” katanya ketika dihubungi, hari ini.

Beliau berkata demikian bagi mengulas laporan membabitkan seorang remaja perempuan di daerah ini diperdaya dengan tawaran kerja sebagai model sebelum bertindak menyerahkan gambar separuh bogel kepada individu yang dikenalinya melalui aplikasi Instagram pada pertengahan bulan lalu.

Azmir dalam pada itu turut menasihatkan ibu bapa dan gadis supaya tidak mudah terpedaya dengan modus operandi seperti itu terutamanya membabitkan gambar separuh bogel.

“Hal ini bukan saja bertentangan dengan budaya kita dan semua agama melarang melakukan perkara seperti itu.

“Saya harap ibu bapa sentiasa memantau dan menasihatkan anak masing-masing supaya mereka lebih bijak dan sentiasa beradab dalam menggunakan media sosial,” katanya. – Berita Harian


Puluhan Rumah Setinggan Musnah Dalam Kebakaran Di Semporna

SEMPORNA: Puluhan rumah musnah dalam kebakaran di Kampung Inabah Kamal dekat sini, kira-kira jam 8 malam tadi.

Ketika ini, anggota bomba dan penyelamat masih bertungkus lumus mengawal kebakaran yang dipercayai bermula dari sebuah rumah di situ sebelum merebak ke kediaman lain sekitar penempatan setinggan itu.

Ketua Balai Jabatan Bomba dan Penyelamat Malaysia (JBPM) Semporna, Fazizul Hizam Borhan, berkata pihaknya menerima panggilan kecemasan pada jam 8.02 malam.

Katanya, empat buah jentera bersama 17 anggota dikejarkan ke lokasi kejadian dan tiba kira-kira lima minit kemudian.

“Operasi memadam kebakaran sedang giat dijalankan dan jumlah sebenar rumah yang terlibat belum dapat dipastikan,” katanya. – Berita Harian


Suntikan Dos Ketiga Vaksin Covid-19 Dibincang Minggu Depan – Khairy

KUALA LUMPUR: Kumpulan pakar akan mengemukakan beberapa syor mengenai dos ketiga atau booster shot vaksin COVID-19 pada Mesyuarat Jawatankuasa Khas Jaminan Akses Vaksin COVID-19 (JKJAV) minggu depan.

Menteri Penyelaras Program Imunisasi COVID-19 Kebangsaan (PICK), Khairy Jamaluddin, berkata perbincangan akan turut melibatkan cadangan pemberian vaksin yang berlainan.

“Kita akan ada kemas kini berkenaan kajian booster shot pada mesyuarat JKJAV pada minggu depan.

“Saya difahamkan, kumpulan pakar akan membuat beberapa syor berkenaan dengan booster shot atau dos ketiga dan ini juga ada kaitan dengan pemberian vaksin yang berbeza-beza,” katanya semasa sidang media melalui aplikasi Zoom.

Pada 26 Jun lalu, Khairy berkata, kerajaan sedang mengkaji keberkesanan vaksin terhadap kes COVID-19 yang melibatkan varian Delta dan keperluan untuk suntikan ketiga vaksin.

Jelasnya lagi, perbincangan itu juga selaras dengan tindakan negara-negara lain yang sedang mempertimbangkan untuk memberikan suntikan ketiga kepada penerima vaksin.

“Negara lain belum buat keputusan, cuma ada satu, atau dua negara yang telah memberi gambaran bahawa mereka akan memberi dos ketiga.

“Contohnya di UAE dan beberapa negara Timur Tengah, mereka disyorkan untuk Pfizer kepada mereka yang lengkap dua dos vaksin, ” ujarnya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


OKU Buat Khidmat Buang Sampah RM1 Lepas Hilang Kerja

KOTA KINABALU: Pemuda orang kurang upaya (OKU) lembam menawarkan perkhidmatan membuang sampah dari rumah ke rumah dengan upah serendah RM1, selepas kehilangan pekerjaan, tahun lalu.

Gideon J Joeplik, 35, memulakan perkhidmatan itu sejak dua minggu lalu selepas dicadangkan ahli keluarga dan beroperasi di sekitar Taman Putera Jaya, Telipok, di sini.

Katanya, dia tidak menyangka usahanya itu mendapat sambutan dalam kalangan penduduk setempat, malah ada yang membayarnya lebih.

“Saya selalu ke rumah kakak di blok berdekatan dan kerap menolong abang ipar buang sampah ke tempat pengumpulan sampah. Jadi suami kakak mencadangkan saya melakukan perkhidmatan itu dengan kadar RM1 bagi setiap bakul sampah.

“Juga kerana saya sudah tiada pekerjaan sejak pelaksanaan Perintah Kawalan Pergerakan (PKP), tahun lalu.

“Selepas dipersetujui ahli keluarga, maka abang ipar membuat hebahan di Facebook miliknya selain grup WhatsApp dan ada penduduk mula menelefon untuk mendapatkan perkhidmatan saya,” kata anak bongsu daripada tiga beradik itu.

Sementara itu, abang ipar Gideon, Terrance T Suilih, 40, berkata, idea membantu pemuda itu timbul selepas kerap melihat Gideon membantu mereka membuang sampah.

“Kawasan perumahan ini mempunyai banyak blok apartmen dan pastinya penduduk yang tinggal di tingkat atas, jarang turun ke bawah semata-mata untuk membuang sampah. Keadaan itu juga yang mendorong saya mencadangkan perkhidmatan itu.

“Malah, isteri saya juga bersetuju dengan cadangan itu kerana setidak-tidaknya ia dapat membantu Gideon menambah pendapatan kerana sukar mencari pekerjaan ketika ini,” katanya yang turut mencadangkan Gideon menggunakan basikal untuk mudah bergerak.

Dia juga mengingatkan Gideon supaya sentiasa mematuhi prosedur operasi standard (SOP) mencegah Covid-19 dengan memakai pelitup muka dan mencuci tangan termasuk dengan pensanitasi tangan.

Sementara itu, seorang penduduk, Anicius Justin, 47, berkata, dia kerap menghubungi Gideon untuk perkhidmatan itu dan menyifatkan ia satu usaha yang baik untuk membantu meringankan kerja rumahnya.

Selain itu katanya, mereka juga dapat membantu Gideon menambah pendapatan ketika tempoh sukar pandemik ini. – HMetro


Sumbat Pistol Dalam Mulut Bayi

RIYADH: Seorang lelaki ditahan polis selepas satu rakaman video menunjukkan dia melepaskan tembakan di udara sebelum memasukkan muncung pistol ke dalam mulut bayi.

Satu rakaman video yang tular di media sosial menunjukkan lelaki itu memegang bayi yang dipercayai baru dilahirkan dan sebelah lagi tangannya memegang sepucuk pistol.

Lelaki itu kemudiannya melepaskan tiga das tembakan ke udara sebagai meraikan kelahiran bayi berkenaan.

Seorang lagi lelaki kemudiannya meminta penembak itu membiarkan bayi berkenaan menghidu belerang peluru.

Mendengar arahan itu, lelaki terbabit terus memasukkan muncung pistol ke dalam mulut bayi berkenaan.

Gulf News melaporkan, video itu dirakamkan di sebuah rumah di Riyadh dan lelaki yang memegang pistol berkenaan dikenal pasti sebagai abang bayi itu.

Jurucakap polis Riyadh, Chaker Sulaiman memberitahu portal berita Sabq, lelaki berusia dalam lingkungan 20-an itu ditangkap dan senjata berkenaan turut dirampas.- Agensi


Punca Kemalangan Trak TLDM Di Jalan Ranau-Tamparuli Masih Disiasat

RANAU: Tiga anggota Tentera Laut Diraja Malaysia (TLDM) maut manakala seorang cedera parah selepas trak tentera dinaiki mereka terbabas di Jalan Ranau-Tamparuli berhampiran Kampung Bundu Tuhan, Tamparuli di sini, hari ini.

Dalam kejadian jam 12.55 tengah hari itu, mangsa yang meninggal dunia adalah LK PAP Maslim Abdul Rahim; LK I TNL Mohamad Firdaus Mat Izan; LK I TMK Muhammad Arif Idris Mangsa cedera parah; LK II TLR Vincent M Orel.

Ketua Balai Bomba dan Penyelamat (BBP) Daerah Ranau, Ridwan Mohd Taib, berkata sebaik menerima panggilan kecemasan jam 1.03 tengah hari, tujuh anggota bergegas ke lokasi bersama satu jentera dan kenderaan utiliti Unit Bantuan Perkhidmatan Kecemasan (EMRS).

Katanya, maklumat awal kemalangan dipercayai ketika semua mangsa dalam perjalanan dari pangkalan TLDM Markas Wilayah Laut 2 (Mawilla 2) Sandakan menuju pangkalan TLDM Sepanggar.

“Tiga mangsa maut dikeluarkan orang awam dan dihantar ke hospital Queen Elizabeth, Kota Kinabalu menggunakan lori polis.”

“Mangsa cedera parah diberi rawatan awal sebelum dihantar ke hospital Ranau menggunakan kenderaan utiliti Unit Bantuan Perkhidmatan Kecemasan (EMRS),” katanya.

Katanya, pemeriksaan lokasi dan kenderaan turut dijalankan bagi mencegah bahaya lain.

“Punca kejadian dalam siasatan polis manakala operasi ditamatkan pada jam 3.20 petang,” katanya.- HMEtro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Abaikan Gedung Kain Terkenal, Netizen Lancar Sokongan ‘Shopping’ Di Butik Ustaz Ebit Lew

Kalau anda fikir netizen tidak ada kuasa, anda harus fikir banyak kali. Boleh diibaratkan pantang dicabar, mereka terus menyahut. Pantang buat salah sikit memang satu per satu dibongkarnya.

Dunia di hujung jari menyebabkan rakyat kita mudah menerima sesuatu maklumat. Namun harus diingat, kerana dunia di hujung jari ni juga lah kita perlu jaga tutur kata dan budi bicara.

Lihat sahaja kejadian beberapa hari lepas berkaitan sebuah jenama pembekal kain yang terkenal di Negara kita yang telah menyentuh isu bangsa Melayu.

NETIZEN BERANG DENGAN KENYATAAN DIKELUARKAN KAITKAN BANGSA

Hal ini menyebabkan ramai pihak kurang senang kerana punca pendapatan pembekal kain berkenaan adalah daripada kalangan orang melayu yang selama ini berduyun-duyun memberi sokongan tatkala menjelang hari raya.

Berikutan isu ini, tampil segelintir individu yang menyuarakan kepada orang ramai untuk tidak lagi menyokong jenama berkenaan dan memilih butik lain sempena Syawal yang bakal tiba.

SERU BERALIH SOKONG BUTIK EBIT LEW

Salah seorang pengguna Facebook yang dikenali sebagai Hazwan Iskandar ada meminta orang ramai agar beralih memberi sokongan kepada butik milik pendakwah terkenal, iaitu Ustaz Ebit Lew yang dikenali Elew’s Design yang terletak di Bangi.

“Kepada semua umat Islam di Malaysia, dari korang beli barang di Mydin dan Jakel yang telah hna bangsa melayu, apa kata mulai sekarang korang beli kat kedai Ustaz Ebit Lew yang telah banyak membantu orang susah di negara ini.”

“Mari kita beli kat kedai Ustaz Ebit Lew. Wa mesti beli dua pasang baju raya nanti.” Kongsi Hazwan.

Melihat kepada reaksi orang ramai, rata-rata mereka menyokong idea yang diberikan oleh lelaki berkenaan. Umum berpendapat lebih baik membeli daripada individu yang suka berkongsi dengan yang miskin dan bukannya mementingkan diri sendiri.


6,782 PTI Dihantar Pulang, 720 Operasi Di Sabah Sejak 1 Jan Hingga 23 Okt – KDN

KUALA LUMPUR, 4 Nov: Sebanyak 6,782 pendatang tanpa izin yang ditahan di Sabah telah dihantar pulang ke negara masing-masing seperti Filipina dan Indonesia sejak 1 Jan hingga 23 Okt lepas dalam usaha kerajaan menangani peningkatan jumlah pendatang tanpa izin di negeri itu.

Kementerian Dalam Negeri (KDN) memaklumkan dalam tempoh yang sama juga, 720 operasi dilaksanakan Jabatan Imigresen, membabitkan pemeriksaan terhadap 16,270 rakyat asing.

Daripada jumlah itu 1,840 pendatang tanpa izin serta 24 majikan ditangkap atas pelbagai kesalahan, menurut kementerian itu menerusi jawapan bertulis yang dipaparkan di laman web Parlimen bagi menjawab soalan Yamanis Hafez Musa (Bersatu-Sipitang) berhubung isu itu.

KDN menjelaskan kerajaan turut menubuhkan Jawatankuasa Pengurusan Warga Asing di Sabah (JKPWAS) susulan syor Suruhanjaya Siasatan Diraja Mengenai Pendatang Asing di Sabah bertujuan mengkaji dan membincangkan isu berkaitan pendatang dan orang asing di Sabah.

Jawatankuasa itu sentiasa mengambil langkah proaktif bagi mengatasi isu-isu berbangkit dalam melaksanakan pelan tindakan yang dirumuskan oleh Suruhanjaya termasuk berhubung isu pendatang tanpa izin di Sabah melalui mesyuarat yang dijadualkan secara berkala sepanjang tahun, menurut KDN. – BERNAMA


Mufti WP Dahului Senarai Enam Individu Angkat Sumpah Sebagai Senator

Upacara mengangkat sumpah enam senator yang telah berlangsung di Dewan Negara pada pagi ini didahului oleh Mufti Wilayah Persekutuan, Datuk Seri Dr Zulkiifli  Mohamad Al-Bakri.

Beliau yang memegang portfolio Menteri di Jabatan Perdana Menteri (Hal Ehwal Agama) melakukan upacara angkat sumpah di hadapan Yang Dipertua Dewan Negara, Tan Sri S.A Vigneswaran.

Mufti Wilayah Persekutuan Datuk Seri Dr Zulkifli Mohamad Al-Bakri mendahului senarai enam individu yang mengangkat sumpah sebagai Senator di hadapan Yang Dipertua Dewan Negara Tan Sri S. A. Vigneswaran hari ini pic.twitter.com/qvIZGXugkH

Majlis Angkat Sumpah Ahli Dewan Negara (Senator) di Dewan Negara, Blok Utama, Parlimen MalaysiaMufti Wilayah Persekutuanhttps://t.co/roeFoN02wSDato' Seri Dr. Zulkifli Mohamad al-Bakrihttps://t.co/gIfkqrOvN1

Sumber: Bernama, Dato Seri Dr. Zulkifli Mohamad al Bakri


Tiga Rumah Dan Satu Kenderaan Pacuan 4 Roda Musnah Dalam Kebakaran Di Kampung Kauran

KENINGAU: Tiga buah rumah dan sebuah kenderaan pacuan 4 roda musnah dijilat api dalam kebakaran di Jalan Kampung Kauran, Kauran, dekat sini, awal pagi tadi.

Dalam kejadian kira-kira jam 6.30 pagi itu turut memusnahkan sebuah kereta jenis pacuan empat roda milik mangsa kebakaran.

Bagaimanapun tiada sebarang kecederaan atau kemalangan jiwa dilaporkan dalam kejadian terbabit.

Penolong Penguasa Bomba Balai Bomba dan Penyelamat Keningau, Mudi Pangiran berkata pihaknya menerima laporan mengenai kebakaran terbabit pada jam 6.59 pagi menerusi panggilan kecemasan 999 sebelum diarahkan ke lokasi dimaklumkan.

Mudi berkata pihaknya dapat mengawal kebakaran daripada terus merebak sekitar jam Kebakaran dapat dikawal pada jam 8.38 pagi manakala operasi tamat sepenuhnya pada jam 8.45 pagi.

Dalam pada itu, beliau berkata nilai kerugian sebenar dan punca kebakaran masih dalam siasatan.


Marsha Terkilan Dianggap Tidak Lagi Minat Berlakon

KUALA LUMPUR: Penyanyi dan pelakon, Marsha Milan Londoh, 34, terkilan apabila dianggap tidak lagi berminat untuk membabitkan diri dalam lakonan selepas mendirikan rumah tangga.

Sedangkan, katanya, dia sentiasa menantikan tawaran lakonan yang tidak kunjung tiba.

“Ada masanya, saya menunggu seperti buah yang tidak gugur. Jujurnya, pernah lebih setahun saya tidak menerima sebarang tawaran lakonan selepas berkahwin.

“Saya percaya, inilah mentaliti sesetengah pihak yang menganggap artis sudah mendirikan rumah tangga sibuk menguruskan suami dan tidak lagi mahu berlakon.

“Sedangkan, saya sentiasa terbuka untuk menerima apa sahaja tawaran, sama ada lakonan, nyanyian mahupun pengacaraan. Paling saya rindu adalah lakonan,” katanya yang bergelar isteri kepada ahli perniagaan, Mohamed Shaiful Nizam Mohamed Ismail, sejak Disember 2015.

Marsha yang akan turut bersaing pada peringkat separuh akhir Muzik-Muzik 34 menerusi lagu Bimbang berkata, minatnya terhadap lakonan tidak pernah terpadam.

“Peminat baru nampak saya berlakon selepas filem bergenre seram, 7ujuh, ditayangkan pada tahun lalu.

“Kemudian, saya ditawarkan watak pembantu selain menjayakan program kecil. Tidak mengapalah, ia sudah memadai untuk saya melepaskan rindu.

“Alhamdulillah, kerjaya lakonan bagai bernafas semula apabila tawaran semakin banyak diterima, sejak akhir-akhir ini. Selepas pulang mengerjakan umrah, saya akan memasuki lokasi penggambaran filem baharu, Danum,” katanya yang kini berada di Tanah Suci Makkah sejak 8 November lalu.


Susunan Semula Kabinet, Mohamaddin Sedia Bertukar Portfolio

PUTRAJAYA: Menteri Pelancongan, Seni dan Budaya, Datuk Mohamaddin Ketapi berkata, beliau sedia menghadapi sebarang kemungkinan pertukaran portfolio jika penyusunan semula Kabinet dilakukan.

Beliau berkata, setiap menteri perlu akur dengan sebarang keputusan dibuat Perdana Menteri, Tun Dr Mahathir Mohamad.

“Sebagai seorang menteri, kita tidak boleh mengatakan kementerian itu milik kita, sebaliknya pada bila-bila masa boleh dikeluarkan termasuk diganti dengan orang lain.

“Prestasi kerja saya bukan dinilai diri sendiri, sebaliknya oleh orang lain dan pada tahun lalu, saya mendapat 93 peratus dalam Indeks Petunjuk Prestasi (KPI) sebagai menteri,” katanya pada sidang media selepas pembentangan Prestasi Pelancongan Separuh Tahun Pertama 2019 di kementeriannya, di sini, hari ini.

Dr Mahathir semalam berkata, tiada menteri baharu akan dilantik dalam Kabinet, sebaliknya mungkin berlaku pertukaran kecil portfolio menteri.

Perdana Menteri berkata, beliau ada menyatakan dalam mesyuarat Kabinet mengenai cadangan melakukan sedikit pertukaran portfolio, namun belum memutuskan bila dilaksanakan.

Sementara itu, sumber berkata, pertukaran itu dijangka diumum Rabu depan selepas Perdana Menteri mengadap Yang di-Pertuan Agong bagi mendapat perkenan.

Mohamaddin turut membidas kenyataan Presiden GERAKAN, Datuk Dr Dominic Lau Hoe Chai yang mencadangkan beliau seorang daripada empat menteri yang bakal digugurkan jika Perdana Menteri, berhasrat merombak Kabinet.

“Beliau (Presiden GERAKAN) boleh berkata apa saja, namun sebarang keputusan terletak di tangan Perdana Menteri,” katanya.


Naik Taraf Semua Jambatan Kayu Kepada Konkrit Dan Jalan Pertanian Siap Menjelang 2021

TENOM:  Kerajaan Negeri menyasarkan jambatan-jambatan kayu di seluruh negeri siap diganti dengan jambatan konkrit dan akses jalan-jalan kampung termasuk jalan pertanian sekurang-kurangnya siap 50 peratus menjelang tahun 2021.

Menteri Pembangunan Infrastruktur Datuk Peter Anthony berkata, ini adalah hasrat kerajaan melalui kementerian untuk menaiktaraf jambatan-jambatan kayu sedia ada yang sering mengalami kerosakan dan menjadi isu dan masalah yang berpanjangan.

Katanya, pihak kementerian beliau sering menerima aduan begitu banyak jambatan-jambatan kayu sedia ada di seluruh Sabah dan tidak terkecuali kawasan Pedalaman berkaitan jabatan rosak dan uzur.

“Begitu juga dengan jalan-jalan kampung dan pertanian yang sering mengalami kerosakan menyebabkan para penduduk kampung terutama golongan petani sukar mengeluarkan hasil pertanian mereka” katanya semasa berucap sempena majlis penyerahan bantuan musim tengkujuh dan penyerahan geran tanah kepada peneroka Skim Penempatan Getah Kuala Tomani dan Lagud Sebrang di Dewan Datuk Seri Panglima Antenom di sini kelmarin.

Peter yang juga ADUN Melalap berkata, dengan penggantian jambatan-jambatan kayu dengan jambatan konkrit dapat mengatasi masalah penduduk bagi jangka panjang.

Menurut beliau, kerajaan akan mengambil berat tentang masalah yang dihadapi oleh penduduk kampung yang berkaitan dengan peningkatan ekonomi

Pada majlis itu Peter menyampaikan geran tanah N.T kepada 25 peneroka Skim Penempatan LIGS Kuala Tomani dan Lagud Sebrang.

Lebih kurang 2,000 pekebun kecil getah hadir dan sekali gus menerima Bantuan Musim Tengkujuh berjumlah RM600.00 seorang bagi bulan November, Disember 2018 dan Januari 2019.


JAKIM Nafi Edar Garis Panduan Sambut Aidilfitri

KUALA LUMPUR: Jabatan Kemajuan Islam Malaysia (JAKIM) menafikan ada mengeluarkan dokumen panduan sambutan Aidilfitri dalam tempoh Perintah Kawalan Pergerakan (PKP).

“Sebarang makluman yang tidak dikeluarkan menerusi saluran rasmi JAKIM adalah dianggap tidak sah,” kata jabatan itu dalam satu hantaran status di Twitter JAKIM, hari ini.

Sejak malam tadi, tular di media sosial mengenai panduan kepada umat Islam bagaimana menyambut Aidilfitri jika masih berada dalam tempoh PKP.

Antara kandungan panduan itu ialah membenarkan umat Islam melaksanakan solat sunat Aidilfitri di rumah bersama keluarga sama ada dengan atau tanpa khutbah Aidilfitri.

Penafian mengenai tular panduan Sambutan Aidil Fitri PKP pic.twitter.com/WKLV0sbcqH


Kerajaan Luluskan RM350,000 Naiktaraf SK Long Pasia Dan Gereja

SIPITANG: Kerajaan negeri meluluskan peruntukan sejumlah RM350,000 menaik taraf kemudahan gereja dan Sekolah Kebangsaan (SK) Long Pasia.

Ketua Menteri, Datuk Seri Mohd Shafie Apdal berkata peruntukan tersebut melibatkan pembinaan pejabat pentadbiran dan kantin sekolah serta kawasan gereja di kampung Long Pasia.

“Hari ini, saya meluluskan peruntukan sejumlah RM300,000 untuk pembinaan pejabat pentadbiran dan kantin sekolah baru.

“Hal ini kerana, saya dimaklumkan pembinaan sekolah dengan kaedah Sistem Bangunan Berindustri (IBS) di bawah projek Sekolah Daif tidak mempunyai kedua-dua kemudahan ini.

Mohd Shafie bersama dengan Menteri Pelajaran dan Inovasi, Datuk Dr Yusof Yacob (kiri) meninjau kemudahan di SK Long Pasia. Gambar SNT/Alfred Petrus

“Selain itu wakil Persatuan Wanita Gereja Sidang Injil Borneo (SIB) memohon sumbangan ikhlas sejumlah RM50,000 untuk membaik pulih gereja dan saya luluskan peruntukan ini,” katanya.

Beliau berkata demikian ketika berucap pada Majlis Penyerahan Kunci Bangunan dan Bilik Darjah Baru dengan kaedah IBS di bawah projek Sekolah Daif SK Long Pasia dan e-Desa Kampung Long Pasia sempena Lawatan Rasmi Ketua Menteri ke Long Pasia dan Meligan.

Mohd Shafie turut meluluskan projek projek pembinaan tandas sekolah dan bilik air dua buah asrama lelaki dan perempuan SK Long Pasia.

Katanya bagi permohonan-permohonan pembinaan dan naik taraf kemudahan lain di Long Pasia akan diteliti sebaik mungkin.

Beliau juga mahu kontraktor anak Long Pasia menjalankan projek-projek berkenaan bagi membantu meningkatkan pendapatan dengan tenaga kerja tempatan.

“Projek ini saya akan teliti sebaik mungkin kerana sekarang ini sudahpun hujung tahun dan Januari kita akan mulakan kerja.

“Kalau ada orang-orang kampung yang pandai buat kerja-kerja ini, kamu jalankan sendiri. Saya mahu bagi kontraktor Long Pasia yang pandai buat kerja dan saya tidak mahu orang luar yang mendapat projek ini kerana sudah sampai ketikanya kita bantu mereka.

“Kalau orang-orang tempatan tidak mampu laksanakannya, mungkin mereka boleh berkongsi dengan orang-orang Sipitang,” jelasnya.

Sementara itu, beliau juga akan membuat permohonan peruntukan sebanyak RM400 juta kepada Kerajaan Pusat untuk menaik taraf jalan dari Kampung Mendolong ke Long Pasia.


MetMalaysia Jangka Angin Kencang, Laut Bergelora

KUALA LUMPUR :Jabatan Meterologi Malaysia (MetMalaysia) menjangkakan keadaan angin kencang dan laut bergelora di perairan negara ini.

Menurut kenyataan jabatan itu, keadaan tersebut dipengaruhi oleh lekukan tropika yang dikesan kira-kira 505 kilometer (km) dari barat laut Mindanao, Filipina pagi tadi.

“(Lekukan tropika) bergerak ke arah barat dengan kelajuan 18km sejam, dengan kelajuan angin maksimum 56km sejam,” demikian menurut kenyataan itu.

Menurut MetMalaysia, jarak lekukan tropika itu dengan bandar terdekat ialah kira-kira 854km ke timur laut Kudat, Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MA63: Heret Kerajaan Persekutuan Ke Mahkamah Bukan Penyelesaian – Shafie Apdal

KOTA KINABALU: Tindakan mengheret Kerajaan Persekutuan ke mahkamah dalam menyelesaikan isu tuntutan hasil Kerajaan Sabah bukan suatu langkah yang wajar, kata Ketua Menteri Datuk Seri Panglima Haji Mohd Shafie Apdal.

Beliau, yang juga Menteri Kewangan Negeri berkata, terdapat banyak pendekatan dan pilihan lain yang boleh diambil dalam menyelesaikan tuntutan Sabah daripada Kerajaan Persekutuan.

“Kita sedar tuntutan ini sudah begitu lama, iaitu lebih 50 tahun dan kita sepatutnya sudah berjaya merealisasikannya sejak dari awal kerana ia satu kerangka yang termaktub dalam perlembagaan.

“Banyak pilihan yang boleh dikenalpasti misalnya untuk mengetahui jumlah sebenar yang mewakili 20 peratus royalti minyak, berapa bilion jumlahnya.

“Jika dilihat dalam pengagihan royalti Petronas, Sabah dan Sarawak hanya menerima lima peratus royalti sahaja namun, Kerajaan Persekutuan menerima dividen, royalti lima peratus dan hasil cukai,” katanya ketika menjawab soalan tambahan Datuk Dr Jeffrey Kitingan (STAR-Tambunan) yang mencadangkan Kerajaan Sabah mengheret Kerajaan Persekutuan ke mahkamah sekiranya tuntutan royalti 20 peratus yang dituntut sejak lebih 50 tahun lalu tidak ditunaikan.

Mohd Shafie berkata, perkara berkaitan tuntutan hak-hak Sabah yang termaktub dalam Perjanjian Malaysia 1963 (MA63) ini bukan perkara yang mudah.

Katanya, beliau juga telah mengarahkan dua badan iaitu Kementerian Kewangan Negeri dan Unit Perancangan Ekonomi supaya meneliti mengenai tuntutan-tuntutan Sabah ini dan beberapa perkara telah dipersetujui.

“Namun, tidak wajar untuk saya mengumumkannya di sini. Lebih baik biarkan Perdana Menteri yang membuat pengumuman itu selaku Pengerusi Jawatankuasa Kabinet MA63.

Mengenai perkembangan tuntutan kajian semula pemberian khas kepada Sabah, Kerajaan Sabah mengemukakan satu draft garis panduan bagi pelaksanaan kajian semula pemberian khas yang lebih berstruktur kepada Kerajaan Persekutuan pada 9 Julai lalu.

Buat masa ini, Kerajaan Sabah masih menanti maklum balas dari Kerajaan Persekutuan mengenai perkara itu.


Tidak Tahan Kerap Dibuli & Dihina Kerana Miskin, Remaja Minum Racun Serangga Sampai Mati

Seorang remaja lelaki berusia 14 tahun di Shanghai mengambil tindakan membunuh diri dengan minum racun serangga kerana kecewa selalu diejek miskin oleh rakan sekelasnya.

Remaja berkenaan yang dikenali sebagai Lu Shijie, pulang ke rumah selepas habis sekolah pada 14 November lalu.

Pada hari kejadian, dia mendiamkan diri dan kelihatan sedih ketika melakukan kerja sekolah. Tidak lama kemudian, bapanya menerima mesej dari guru Shijie yang memaklumkan anaknya tidak begitu sihat ketika di sekolah.

Si bapa kemudian bercakap dengan Shijie yang mempertahankan dirinya dan mendakwa guru terbabit bersikap prejudis terhadap dia.

Difaham pada hari kejadian, ketika dia sedang bermain dengan rakan sekelas sebelum guru berkenaan datang.

Namun, hanya Shijie yang didenda oleh guru itu, manakala pelajar lain dilepaskan yang jelas sekali menunjukkan guru itu tidak bersikap adil.

Selepas menjelaskan hal sebenarnya yang berlaku, Shijie menjadi tidak tentu dan terus melarikan diri dari rumah.

Bapanya cuba mengejarnya. Tetapi apabila mereka menemui Shijie, remaja itu sudah terbaring tidak bernyawa dan di sebelahnya terdapat botol racun serangga yang dipercayai diminum oleh Shijie.

Mangsa dikejarkan ke hospital, malangnya selepas 24 jam kemudian, Shijie disahkan meninggal dunia pada jam 9 pagi 15 November 2019.

Bapa Shijie berkata, setelah bercerai dengan isterinya, dia terpaksa menghantar Shijie tinggal bersama dengan ibu bapanya di ladang.

Sementara dia pula terpaksa mencari pekerjaan di tempat lain dan keluarganya bukanlah orang berada.

Shijie merupakan jenis introvert dan tidak begitu gemar berbicara mengenai masalahnya dengan keluarga.

Guru sekolah di tempat baru pula tidak begitu mengambil berat mengenai anaknya kerana Shijie bukan orang tempatan dan prestasi akademiknya tidak memberansangkan.

Si bapa kemudian pergi sekolah untuk bertanya mengenai hal anaknya pada rakan sekelas dan terkejut apabila mendapati mendiang anaknya kerap dibuli.

Ada sesetengah pelajar tergamak menghina dia kerana miskin dan perkara itu berlaku sepanjang semester berkenaan.

Pembuli itu akan mentertawakan pakaian Shijie dan mempersendakan datuknya yang selalu datang menjemputnya pulang dengan basikal roda tiga.

Malah, mereka juga mempermainkan nama keluarga Shijie dan kerap memprovok mangsa.

Sementara itu, pihak sekolah menafikan dakwaan mangsa dibuli dan enggan memberi kenyataan lanjut mengenai kejadian itu serta menyerahkan sepenuhnya kepada pihak polis untuk menjalankan siasatan.


Kembali Melonjak, 6,440 Kes Positif Covid-19 Direkodkan Hari Ini

PUTRAJAYA: Kementerian kesihatan melaporkan sebanyak 6,440 kes Covid-19 dalam tempoh 24 jam.

Dalam muat naik di Twitter, Ketua Pengarah Kesihatan Dr Noor Hisham Abdullah berkata, jumlah keseluruhan jangkitan kini mencecah angka 685,204.

Selangor terus catat angkat kes harian tertinggi iaitu 2,095.

Ia diikuti Negeri Sembilan yang mencatatkan 870 kes, Kuala Lumpur (816), Johor (592), Sarawak (536), Perak (357), Melaka (223), Kelantan (200), Sabah (199), Kedah (159), Labuan (152) dan Pulau Pinang (122).

Negeri dan kawasan lain seperti Pahang, Terengganu dan Putrajaya, masing-masing mencatatkan angka di bawah 100 kes.

Sementara itu, Perlis yang beberapa hari mencatatkan sifar kes, hari ini merekodkan sebanyak dua kes baharu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Nafi Musa Tidak Tersenarai

KUALA LUMPUR: Pengerusi UMNO Sabah Datuk Seri Bung Moktar Radin menafikan ada mengeluarkan kenyataan bahawa bekas Ketua Menteri Sabah Tan Sri Musa Aman tiada dalam senarai calon UMNO bagi Pilihan Raya Negeri (PRN) seperti yang dilaporkan oleh sebuah portal berita tempatan.

Mengakui ada memberi kenyataan kepada portal berita berkenaan, Bung Moktar berkata, beliau langsung tidak menyentuh mengenai senarai calon atau Musa.

“Itu berita palsu. Kenyataan itu bukan daripada saya, saya tidak pernah membuat kenyataan yang tidak berhala tuju.

“Itu kenyataan palsu yang sengaja dicipta untuk melaga-lagakan saya dengan Tan Sri Musa dan merosakkan UMNO.

“(Ini) pPerbuatan musuh-musuh UMNO yang tidak bertanggungjawab yang ingin melemahkan UMNO daripada pelbagai cara,” katanya ketika dihubungi Bernama di Kota Kinabalu hari ini.

Antara lain, laporan portal berita itu menyebut Bung Moktar sebagai berkata: “Satu-satunya jalan penyelesaian kemelut politik dalam UMNO adalah menyingkirkan Musa Aman daripada senarai calon UMNO pada PRN Sabah.”

Laporan portal berita itu turut menyebut UMNO tidak mempunyai kaitan dengan kemelut politik Sabah kerana Musa bertindak atas kehendaknya sendiri untuk menjatuhkan kerajaan negeri.

Bung Moktar juga menafikan kenyataan yang memetiknya sebagai berkata kerajaan persekutuan boleh merancang pembangunan di Sabah dan tugas tersebut akan dilakukan oleh agensi persekutuan di Sabah sekiranya UMNO berjaya menawan kembali negeri itu.

“Itu berita palsu, saya tidak pernah cakap. Apa yang saya perjelaskan ialah antara tawaran baharu kami (UMNO Sabah) ialah projek pembangunan di Sabah akan dilaksanakan oleh negeri Sabah. (Kenyataan) diputar belit,” katanya.

Sabah bakal menghadapi PRN selepas Dewan Undangan Negeri (DUN) semasa dibubarkan.

Pembubaran DUN itu diumumkan Ketua Menteri Sabah Datuk Seri Mohd Shafie Apdal pada Khamis lalu, beberapa jam selepas Musa mendakwa blok pembangkang memperoleh majoriti mudah untuk membentuk kerajaan negeri baharu.

Musa merupakan Ahli Dewan Undangan Negeri Sungai Sibunga, satu-satunya kerusi DUN Sabah yang disandang UMNO. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hanya Kes Tertentu Dibenarkan Guna Jeti Pasar Besar Kota Kinabalu

KOTA KINABALU: Pesuruhjaya Polis Sabah, Datuk Zaini Jass menegaskan individu yang mempunyai kes-kes tertentu termasuk kecemasan saja dibenarkan menggunakan Jeti Pasar Besar Kota Kinabalu

Beliau berkata demikian selepas membenarkan seorang kanak-kanak lelaki berusia 10 tahun yang cedera serta suami isteri bersama anak lelaki yang baru lahir dibenarkan untuk menaiki bot di Jeti berkenaan, di sini, tengah hari tadi.

Arahan itu diberikan sendiri oleh Zaini yang kebetulan melakukan tinjauan di sekitar Pasar Besar Kota Kinabalu, kira-kira jam 1.30 tengah hari.

Sebelum kejadian itu, Zaini bersama Ketua Polis Daerah Kota Kinabalu, Asisten Komisioner Habibi Majinji melakukan tinjauan pelaksanaan Perintah Kawalan Pergerakan (PKP) di sekitar Safma, Pasar Ikan, dan Jeti Pasar Besar Kota Kinabalu.

Ketika berada di Jeti Pasar Besar Kota Kinabalu, sebuah bot tiba-tiba merapat sambil seorang lelaki iaitu bapa kepada mangsa memberitau anaknya perlu ke hospital kerana cedera akibat terjatuh di rumahnya di Lok Urai, Pulau Gaya.

Berikutan itu, Zaini terus mengarahkan supaya bot merapat ke jeti sebelum dibantu oleh anggota polis yang bertugas.

Bapa kepada kanak-kanak itu kemudian berlari menuju ke kenderaan yang sedang menunggu bagi membawa mangsa ke hospital untuk rawatan lanjut.

Pada masa sama juga, suami isteri bersama anak lelaki mereka yang baru lahir tiba di jeti untuk pulang ke rumahnya di Pulau Gaya.

Bot yang sebelum itu menghantar mangsa cedera diarah menunggu untuk menghantar suami isteri bersama anaknya pulang ke Pulau Gaya.

Zaini berkata, Jeti Pasar Besar Kota Kinabalu hanya dibenarkan beroperasi pada waktu pagi iaitu jam 7 hingga 9 pagi manakala waktu petang dari 5 petang hingga 7 malam.

“Selain itu, hanya empat bot sahaja dibenarkan merapat di jeti pada satu-satu masa kecuali ada hal kecemasan seperti yang berlaku tadi,” katanya.

Menurutnya, orang ramai diharap bersabar sepanjang PKP ini dan diminta supaya mematuhi arahan bagi mengekang penularan wabak Covid-19.


Lebih Separuh Penduduk Dewasa Di Sabah Lengkap Dua Dos Vaksin- Masidi

KOTA KINABALU : Lebih separuh penduduk dewasa Sabah telah melengkapkan vaksinasi COVID-19 mereka hingga semalam, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata hingga semalam 51.1 peratus atau lebih 1.33 juta penduduk dewasa negeri itu telah lengkap menerima suntikan vaksin berkenaan.

Beliau berkata 67 peratus atau lebih 1.88 juta penduduk dewasa Sabah pula telah menerima dos pertama vaksin COVID-19.

“Program vaksinasi di negeri ini berjalan lancar dan kita sedang berusaha meningkatkan kadar vaksinasi ini bagi melindungi rakyat daripada COVID-19,” katanya ketika dihubungi Bernama hari ini.

Mengulas kes positif COVID-19 hari ini, Masidi berkata Sabah mencatat 2,163 kes hari ini, turun sedikit  berbanding 2,246 semalam dan daripada jumlah kes itu 57.6 peratus atau 1,246 kes dikesan melalui saringan kontak rapat.

Beliau berkata daripada jumlah kes itu juga, 63.5 peratus atau 1,374 kes daripada kategori dua, 28.1 peratus atau 607 kes daripada kategori satu manakala bakinya kategori tiga, empat dan lima serta dalam siasatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemimpin Abu Sayyaf Penggal Rakyat Malaysia Ditahan

TAWAU: Penjenayah Filipina iaitu sub-komander Abu Sayyaf Idang Susukan yang bertanggungjawab memenggal kepala rakyat Malaysia Bernard Then Ted Fen pada November 2015, ditahan polis Filipina semalam.

Idang atau nama sebenarnya Abduljihad Susukan ditahan pada 8.30 malam di rumah pemimpin Barisan Pembebasan Nasional Moro (MNLF) Nur Misuari di Davao City.

Idang antara 21 warga Filipina disenaraikan Kawasan Keselamatan Khas Pantai Timur Sabah (ESSCOM) sebagai penjenayah dikehendaki di Malaysia berhubung kes penculikan untuk wang tebusan (KFR) di pantai timur Sabah.

Penculikan Bernard dari sebuah restoran makanan laut di Sandakan pada Mei 2015 sehingga mangsa dipenggal kepala antara kejadian yang didalangi Idang.

Komander ESSCOM Hazani Ghazali ketika dihubungi Bernama mengesahkan penahanan pemimpin Abu Sayyaf itu.

Hazani berkata, ketika ini pihaknya sedang berusaha mendapatkan maklumat penuh penglibatan suspek dalam kejadian KFR di pantai timur Sabah, sekali gus melengkapkan kertas siasatan.

Ditanya jika suspek akan diekstradisi ke Sabah bagi tujuan siasatan, beliau berkata ketika ini suspek memiliki 34 waran tangkap di Filipina berikutan terlibat 23 kes bunuh dan 5 kes culik.

“Susah mahu bawa balik, tapi kita akan cuba,” katanya.

Difahamkan, Idang menjadi dalang untuk penculikan Gao Huayun (China) dan Marcy Darawan (Filipina) di Singamata Reef Resort, Semporna pada April 2014, Yang Zai Lin (China) di Lahad Datu pada Mei 2014, Chan Sai Chun (Malaysia) di Kampung Sapang, Kunak pada Jun 2014.

Idang juga banyak terlibat dalam rundingan bagi pembebasan mangsa culik di perairan Zon Selamat Timur Sabah (ESSZONE) selama ini.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sandakan Lupus Komputer, VCD & DVD Bernilai Lebih RM200,000

SANDAKAN: Sebanyak 19,063 keping VCD dan DVD yang dirampas dalam tempoh 15 tahun bermula 2003, dilupuskan di Tapak Perlupusan Eksibit, Stor Eksibit Jabatan Siasatan Jenayah, Ibu Pejabat Polis Daerah Sandakan, di sini, hari ini.

Ketua Polis Daerah Asisten Komisioner Mohd Azhar Hamin, berkata, selain Sandakan, rampasan barangan cetak rompak tersebut turut membabitkan daerah kecil berhampiran iaitu Beluran dan Kinabatangan.

“Semua rampasan tersebut membabitkan 31 kes yang sudah dituduh dan jatuh hukuman di mahkamah seperti yang diperuntukkan di bawah Akta Penapisan Filem 2002 dan Seksyen 292 Kanun Keseksaan.

“Mahkamah juga mengarahkan agar eksibit ini dilupuskan oleh polis,” katanya.

Tambah Mohd Azhar, selain VCD dan DVD, pihaknya turut meluluskan 637 set komputer.

“Semua komputer tersebut dirampas membabitkan 37 kes aktiviti perjudian haram di Sandakan antara tahun 2008 hingga 2014.

“Sehubungan itu, jumlah nilai keseluruhan barang yang dilupuskan hari ini sebanyak RM213,000 iaitu RM63,000 membabitkan VCD dan DVD, manakala selebihnya set komputer tersebut,” katanya.


Kereta masuk sungai, lari dikejar polis

KOTA KINABALU : Lelaki yang disyaki terbabit dalam kes samun di Taman Hiburan, Jalan Penampang, kelmarin ditahan polis selepas kereta Perodua Kancil dipandunya terjunam ke dalam sungai di Kampung Sembulan, Kota Kinabalu, hari ini.

Difahamkan, dalam kejadian kira-kira jam 1.30 tengah hari itu, polis mengesan suspek di kawasan Sinsuran sebelum cuba dihampiri.

Bagaimanapun, menyedari kehadiran polis, suspek cuba merempuh anggota terbabit dengan kenderaannya menyebabkan pihak polis melepaskan beberapa das tembakan ke arah kereta terbabit.

Suspek kemudian melarikan diri dan sebaik tiba di kawasan Kampung Sembulan, kereta dipandunya terbabas lalu terjunam ke dalam Sungai Sembulan.

Anggota polis kemudian menahan suspek dan lelaki itu yang cedera kemudian dihantar ke hospital untuk rawatan lanjut.

Ketua Polis Daerah Kota Kinabalu Asisten Komisioner Habibi Majinji ketika dihubungi mengesahkan kejadian.

Kelmarin, seorang wanita berusia 30 tahun parah akibat disamun di luar kawasan rumahnya di Taman Hiburan, jam 7.30 malam.

Kejadian itu menyebabkan mangsa kerugian wang tunai selain beberapa dokumen miliknya dilarikan. – Harian Metro


(VIDEO) ‘Kuarantin Kepala Bapak Hang!’ – Perlekeh Perintah Kawalan Pergerakan, Polis Cari Mamat Viral Ini

Susulan viral video seorang lelaki mempertikai Perintah Kawalan Pergerakan, pihak polis Kedah menggesa orang ramai yang mempunyai maklumat mengenai video itu tampil menyalurkan maklumat.

Ketua Polis Daerah Kota Setar, Asisten Komisioner Mohd Rozi Jidin berkata, video itu dipercayai dirakam di sekitar kawasan Langgar di Alor Setar.

Lelaki yang membuat rakaman video itu diminta tampil ke balai berhampiran untuk membantu siasatan.

“Jangan main-main, Perintah Kawalan Pergerakan ini dilakukan untuk menangani penularan jangkitan wabak Covid-19 dan bukannya arahan sesuka hati.

Kita minta orang ramai yang mengenali individu dalam video atau lelaki itu sendiri tampil secepat mungkin untuk membantu siasatan,” katanya.

Beliau menegaskan, lelaki itu akan dikenakan tindakan lanjut sekiranya tidak tampil segera.

Berdasarkan video berdurasi 57 saat itu menunjukkan, lelaki terbabit merakam suasana kemeriahan orang ramai yang menikmati hidangan berasaskan kambing.

Selain itu, dia turut melemparkan kata-kata kesat dan mempersoalkan tindakan kerajaan melaksanakan perintah kawalan pergerakan yang berkuatkuasa sejak 18 Mac lalu.

“Sekarang ni musim Covid 19 pakait duk kena berkurung tapi ni tak berkurung, kedarah makan kambing.

Kuarantin kepala bapak hang, kuarantin,” kata lelaki tersebut sambil ketawa merakam aksi orang ramai yang sedang menjamu selera.

Di media sosial, netizen turut mengecam individu-individu terbabit yang tidak bertanggungjawab.. Netizen mendakwa, lelaki terbabit bersikap sambil lewa dan seolah-olah memperlekehkan usaha pihak kerajaan menangani wabak Covid-19.

“Sikap anda mengundang ketidakpuasan hati dan kemarahan kami. Adakah pengorbanan semua yang bertungkus lumus berkorban segalanya demi keselamatan rakyat Malaysia pada masa dan ketika ini langsung tak ada nilai?

“Harap pihak PDRM pandang serius sikap sambil lewa yang ditunjukkan oleh makhluk ini,” tulisnya.


Kerajaan Negeri Mahu Hak Hasil Laut Sabah Dikembalikan Semula

KOTA KINABALU: Industri perikanan di negeri ini hanya dapat dibuka semula kepada pelabur selepas Sabah mendapat kembali hak terhadap produk hasil laut dan marin.

Timbalan Ketua Menteri yang juga Menteri Pertanian dan Perikanan Datuk Seri Panglima Dr. Jeffrey Kitingan berkata, kerajaan negeri dalam usaha untuk memperoleh semula hak ke atas perairan negeri ini.

Menurutnya, usaha itu perlu dilaksanakan sekarang memandangkan Sabah tidak mempunyai hak untuk mendapat hasil daripada produk marin di negeri ini melainkan produk berkaitan air tawar serta akuakultur.

“Akta Perikanan 1985 memberikan hak kepada kerajaan Persekutuan untuk mengumpulkan hasil daripada produk laut dan ini bermaksud, kita kehilangan pendapatan berjuta-juta ringgit,” katanya.

Beliau berkata demikian dalam satu kenyataan selepas menyambut delegasi daripada Majlis Perniagaan Malaysia China (MCBC) di sini baru-baru ini.

Jeffrey berkata, pada masa ini, jumlah pendapatan yang diperoleh sektor perikanan Sabah sekitar RM800 juta setiap tahun dan ia terus disalurkan kepada kerajaan Persekutuan melalui Lembaga Kemajuan Ikan Malaysia (LKIM).

Menurutnya, situasi berkenaan harus diperbetulkan secepat mungkin agar Sabah dapat hak untuk mengawal semula industri perikanan termasuk pengeluaran lesen.

Dalam pada itu katanya, jika Sabah mempunyai hak ke atas perairannya sendiri, kerajaan negeri akan dapat menarik pelabur yang berminat untuk melabur dalam industri perikanan di negeri ini.

“Di sinilah kita memerlukan bantuan daripada MCBC untuk menjadi penghubung bagi eksport hasil Sabah ke pasaran China.

“Kerajaan negeri mengalu-alukan pelabur yang bersedia berkongsi teknologi mereka untuk membantu meningkatkan industri hiliran di Sabah selain membantu memodenkan industri pertanian di negeri ini,” jelasnya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2,659 Orang Ditahan Kerana Dadah Di Sabah Tahun Lalu

KOTA KINABALU: Seramai 2,659 orang ditahan membabitkan rampasan pelbagai jenis dadah dianggarkan bernilai RM658,807 di Sabah, sepanjang tahun lalu.

Ketua Polis Daerah Kota Kinabalu, Asisten Komisioner Habibi Majinji berkata, tangkapan dan rampasan itu hasil serbuan Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Kinabalu.

Menurutnya, daripada jumlah itu, seramai 140 orang ditahan atas kesalahan sebagai pembekal, 652 orang memiliki dan 1,857 orang penagih manakala sepuluh lagi bawah Langkah-Langkah Pencegahan Khas (LLPK).

“Daripada jumlah itu, 135 orang berjaya dihadapkan kemuka pengadilan. Rampasan dadah sepanjang 2019 membabit dadah syabu (9,586.97 gram), ketamin (1,005.98 gram), ganja (2,068.63 gram), pil ecstasy (111.52 gram), serbuk ecstasy (1,911 gram) dan daun ketum (11,800 gram).

“Semua nilai dadah yang dirampas ini adalah berjumlah RM658,807. Usaha membendung dan membanteras isu dadah terus dilakukan dari masa ke semasa demi kesejahteraan dan ketenteraman awam di daerah ini,” katanya dalam sidang media selepas Perhimpunan Bulanan IPD Kota Kinabalu, di sini, hari ini.

Mengulas lanjut, Habibi berkata, IPD Kota Kinabalu mencatatkan penurunan kadar indeks jenayah sepanjang 2019 apabila 1,235 kes direkodkan berbanding 1,430 kes pada 2018.

“Penurunan kes sebanyak 195 kes itu membabitkan 13.64 peratus, sekali gus menunjukkan penurunan yang membanggakan.

“Selain itu, sebanyak 950 atau 76.92 peratus berjaya diselesaikan,” katanya.

Turut hadir, Timbalan Ketua Polis Daerah Kota Kinabalu, Superintendan Geogre Abd Rakman.


Penghawa Dingin Keluar Bunyi Ganjil, Rupanya Ada 5 Ekor Ular Di Dalamnya

Seorang lelaki terperanjat apabila menemui lima ekor ular di dalam penghawa dinginnya selepas ‘aircond’ tersebut mengeluarkan bunyi ganjil.

Terdahulu, lelaki dari Thailand itu berasa hairan dengan bunyi ganjil yang datang dari pendingin hawanya lalu mengambil keputusan untuk memeriksanya.

Sebaik saja dibuka, alangkah terkejutnya apabila dia mendapati ada beberapa ekor ular menghuni di dalam mesin tersebut.

Lelaki itu berjaya menangkap lima ekor ular tersebut dan mengeluarkannya dari mesin pendingin hawa.

Menurut lelaki itu, dia sendiri hairan bagaimana ular-ular itu dapat masuk ke dalam alat elektronik tersebut.

Tambahnya, dia tidak mengetahui jenis-jenis ular itu namun menurut laporan media, ular-ular itu tidak berbahaya dan tidak berbisa serta kerap masuk ke rumah untuk memburu cicak.


Bangkai Gajah Jantan Ditemui Di Sukau

KINABATANGAN: Seekor gajah jantan berusia lima tahun ditemui mati, oleh kakitangan Jabatan Hidupan Liar Sabah di kawasan Ladang Malangking, Sukau dekat sini pada Rabu.

Ketua Polis Daerah Kinabatangan, Supt Dzulbaharin Ismail berkata, pada mulanya Jabatan Hidupan Liar, telah menerima maklumat mengenai seekor gajah yang berada di kawasan ladang berkenaan, dalam keadaan tidak stabil.

“Ekoran maklumat tersebut, kakitangan jabatan berkenaan ke ladang itu untuk membuat pengesahan maklumat yang diperolehi itu, namun sebaliknya mereka menemui seekor gajah yang telah mati pada jam 3.40 petang,” katanya dalam satu kenyataan di sini, hari ini.

Dzulbaharin berkata susulan penemuan itu, pihak Jabatan Hidupan Liar membuat satu laporan polis semalam pada 8.05 pagi dan pihaknya telah menjalankan siasatan di tempat kejadian bersama jabatan itu serta unit veterinar Kota Kinabalu.

“Hasil bedah siasat mendapati tiada kesan kecederaan atau tembakan pada kesemua badan gajah, namun pemeriksaan pada organ dalaman, dipercayai ada kesan jangkitan kuman di bahagian paru-paru.

“Sebanyak tujuh sampel telah diambil untuk tujuan analisis di Jabatan Kimia Malaysia, bagi mengenal pasti punca kematian sebenar gajah tersebut,” katanya.

Sementara itu, Dzulbaharin berkata kes itu disiasat di bawah Seksyen 37 Enakmen Pemeliharan Hidupan Liar 1997 iaitu mencederakan haiwan hidupan liar atau dilindungi.


Sabah Dapat RM706 Juta Tangani Isu Sekolah Tumpang, Kata Radzi

SANDAKAN: Kementerian Pendidikan (KPM) sedang berusaha sedaya upaya menyelesaikan masalah sekolah tumpang membabitkan 23 sekolah di Sabah.

Menteri Kanan Pendidikan Radzi Jidin, berkata 20 daripada sekolah berkenaan telah mendapat peruntukan RM706 juta untuk pembinaan bangunan sekolah masing-masing, manakala peruntukan bagi tiga sekolah lagi sedang diusahakan.

Beliau berkata, Sabah mempunyai lebih banyak sekolah tumpang berbanding lain-lain negeri dan ini menjadi cabaran infrastruktur bagi KPM.

“Pihak kementerian akan memberi tumpuan terhadap pembinaan sekolah yang tidak siap mengikut jadual. Apa yang penting adalah kita pastikan anak-anak kita mendapat kemudahan pendidikan terbaik,” katanya kepada pemberita selepas merasmikan bangunan baharu Sekolah Menengah Kebangsaan (SMK) Libaran dekat sini hari ini.

Menurutnya SMK Libaran merupakan satu daripada 23 sekolah itu yang baharu siap setelah lebih 22 tahun dengan 597 pelajarnya menumpang di Sekolah Kebangsaan Sungai Padas, kira-kira 3km dari sekolah itu.

Sekolah berkenaan yang terletak kira-kira 25km dari sini, dijadual beroperasi mulai 1 Jul ini, melibatkan pelajar Tingkatan 1 hingga 5.

Sementara itu, Radzi berkata, pihak kementerian sedang berbincang dengan pelbagai pihak mengenai bagaimana cara untuk meningkatkan program pendedahan dan kecintaan terhadap alam sekitar dalam kalangan pelajar.

“Anak-anak kita perlu menyedari kita bertanggungjawab menjaga khazanah alam semula jadi untuk tatapan generasi akan datang,” katanya.

Semasa lawatannya ke Sandakan, Radzi berkata beliau turut berpeluang melawat Pusat Pemuliharaan Orang Utan Sepilok dan Pusat Konservasi Beruang Madu Borneo serta Pusat Penemuan Hutan Hujan bagi mendapat maklumat lanjut mengenai usaha mencintai alam sekitar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 PATI Ditahan Cuba Seludup Masuk Ke Sabah

Lahad Datu: Cubaan 8 warga asing menyeludup masuk ke negara ini tanpa dokumen perjalanan sah gagal selepas pergerakan mereka berjaya dihidu Agensi Penguatkuasaan Maritim Malaysia (Maritim Malaysia), di sini semalam.

Dalam kejadian jam 6.50 petang itu, kesemua pendatang asing tanpa izin (PATI) itu ditahan pada jarak kira-kira 1.5 batu nautika dari Kampung Desa Bajau, di sini.

Pengarah Zon Maritim Malaysia Lahad Datu, Kapten Maritim Abdul Muhaimin Muhammad Salleh, berkata kejayaan itu susulan operasi khas, Op Pluto Timur, yang dijalankan agensi berkenaan, khususnya di kawasan perairan daerah berkenaan.

Katanya, ketika rondaan dilakukan, pegawai dan anggota Maritim Malaysia terserempak dengan sebuah bot pam, dipercayai dari negara jiran dalam keadaan mencurigakan sebelum ditahan untuk pemeriksaan.

“Hasil pemeriksaan mendapati bot berkenaan dinaiki 13 individu, termasuk seorang tekong berusia 65 tahun dan dua kanak-kanak warga Filipina. Bagaimanapun, lapan daripadanya gagal menunjukkan dokumen pengenalan diri yang sah.

“Daripada keseluruhan yang ditahan, tujuh adalah lelaki dewasa berusia lingkungan 28 hingga 55 tahun, manakala seorang lagi adalah remaja perempuan berusia 17 tahun,” katanya dalam satu kenyataan, di sini hari ini.

Abdul Muhaimin berkata, kesemua warga asing yang ditahan itu akan disiasat mengikut Akta Imigresen 1959/63 serta Akta Pemerdagangan Manusia dan Penyeludupan Migran (ATIPSOM) 2007.

“Jika sabit kesalahan, mereka boleh dikenakan denda tidak lebih RM250,000 atau penjara tidak lebih lima tahun atau kedua-duanya sekali,”katanya. – Berita Harian


Mangsa Kedua Lemas Di Kudat Ditemui

KUDAT: Mangsa kedua yang dilaporkan hilang bersama abang sepupunya ketika memasang pukat di Pantai Pirate Point, Kampung Parapat Laut, di sini ditemukan hari ini.

Mayat Aewaeindar Fedelix Olliong, 20, ditemui terdampar di pantai itu tidak jauh dari lokasi dia hilang oleh penduduk kampung pada 8 pagi.

Pengarah Zon Agensi Penguatkuasaan Maritim Malaysia (APMM) Kudat, Komander Maritim Boon Chin Chau berkata, susulan penemuan itu Operasi Carilamat yang diaktifkan sejak mangsa hilang, Khamis lalu ditamatkan.

Katanya, sebelum itu, mayat Maclin Majaun, 29, ditemui pada 6 petang semalam.

“Kedua-dua mangsa sudah disahkan ahli keluarga sebelum diserahkan kepada Polis Diraja Malaysia (PDRM),” katanya dalam kenyataan hari ini.

Menurutnya, operasi dibantu PDRM, Jabatan Bomba dan Penyelamat (JBPM) dan Angkatan Pertahanan Awam (APM) selain penduduk kampung. – HMetro


Pesakit Malaria Cetus Kluster Kilang Balak Di Tongod

KOTA KINABALU: Seorang pekerja kilang pemprosesan kayu balak yang dimasukkan ke hospital kerana malaria mencetuskan kluster baharu COVID-19 di daerah Tongod selepas turut disahkan positif COVID-19, baru-baru ini.

Kluster dikenali sebagai Kluster Balak Penangah itu adalah antara empat kluster tempat kerja dilaporkan di Sabah, semalam, masing-masing membabitkan kilang kayu balak, kilang papan, syarikat pembinaan dan ladang penternakan ayam.

Jurucakap perkembangan harian COVID-19 Sabah, Datuk Masidi Manjun, berkata Kluster Balak Penangah dilaporkan di Mukim Penangah, Tongod tercetus selepas seorang pemandu jentera berat dimasukkan ke Hospital Keningau kerana positif malaria pada 6 Julai lalu.

Katanya, lelaki berumur 47 tahun itu turut disahkan positif COVID-19 melalui saringan pra kemasukan ke wad pada hari yang sama.

“Saringan kontak rapat seterusnya mendapati seramai 25 orang lagi positif COVID-19 di tempat kerja. Aktiviti siasatan, persampelan COVID-19 dan disinfeksi masih giat dijalankan,” katanya dalam kenyataan malam tadi.

Sementara itu, Masidi berkata seorang pekerja pembinaan mencetuskan kluster baharu membabitkan penularan di tiga daerah iaitu Sandakan, Putatan dan Penampang.

Katanya, lelaki berumur 22 tahun itu yang bekerja di sebuah syarikat pembinaan di Sandakan, dikesan positif COVID-19 pada 28 Jun lalu selepas bergejala demam, sakit badan, muntah dan cirit-birit sejak 25 Jun lalu.

“Kes indeks bagi Kluster Grandview itu didaftarkan di daerah Putatan. Hasil saringan kontak rapat dan kontak sosial mendapati dua kes positif di Sandakan, namun didaftarkan di Putatan dan Penampang.

“Di Sandakan, daripada 54 orang yang disaring, seramai 13 orang dikesan positif termasuk satu kes baharu hari ini (semalam) menjadikan kumulatif sebanyak 15 kes, manakala 32 orang didapati negatif dan sembilan lagi masih menunggu keputusan saringan,” katanya.

Di Tawau, Masidi berkata, Kluster Jalan Membalua yang dilaporkan semalam tercetus selepas kes indeks iaitu seorang lelaki bukan warganegara berumur 24 tahun dikesan positif COVID-19 beberapa hari lalu.

Katanya, kes indeks itu bekerja sebagai buruh kasar di ladang penternakan ayam dekat Jalan Membalua, Tawau. Dia dikatakan tinggal bersama keluarga dan lebih 50 pekerja serta ahli keluarga masing-masing dalam kuarters pekerja.

“Berikutan penemuan kes positif itu, saringan kontak rapat mendapati semua 12 ahli keluarga kes indeks didapati positif COVID-19 pada 8 Julai lalu, menjadikan jumlah kumulatif kes positif kluster ini sebanyak 13 kes,” katanya.

Satu lagi kluster yang dilaporkan semalam, katanya iaitu Kluster KKIP Empat Timur membabitkan penularan COVID-19 di dua kilang papan, masing-masing di Jalan Tuaran Telipok dan Taman Perindustrian Kota Kinabalu (KKIP).

Secara keseluruhan, Sabah merekodkan sebanyak 251 kes baharu COVID-19 semalam, tiada kes kematian dilaporkan, manakala seramai 137 pesakit sembuh.

Setakat semalam, penggunaan katil untuk pesakit COVID-19 di Sabah mencecah 46.05 peratus daripada 4,215 unit katil yang disediakan di seluruh negeri. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu putus tangan kanan

BELURAN: Pemandu pacuan empat roda putus tangan kanan selepas terbabit dalam kemalangan di Kilometer 66, Jalan Beluran-Telupid, petang tadi.

Dalam kejadian jam 4.20 petang, lelaki berusia 33 tahun itu parah dan dibawa ke Hospital Duchess of Kent Sandakan untuk rawatan lanjut.

Ketua Polis Daerah Beluran, Superintendan V Shivananthan, berkata kenderaan jenis Toyota Vigo yang dipandu mangsa datang dari arah Sandakan disyaki masuk ke lorong sebelah sebelum merempuh sebuah lori yang datang dari arah Telupid.

“Pemandu lori lelaki berusia 27 tahun tidak mengalami kecederaan, bagaimanapun pemandu pacuan empat roda itu dilaporkan putus tangan,” katanya ketika dihubungi, hari ini.

Katanya, siasatan sedang dijalankan mengikut Seksyen 43(1) Akta Pengangkutan Jalan 1987. – Berita Harian


Ketua Menteri Rasmi Saga IX 2019 Keningau

KENINGAU: Tirai penganjuran Kejohanan Sukan Sabah (Saga) IX dibuka secara rasminya hari ini dengan acara tersebut disempurnakan oleh Ketua Menteri, Datuk Seri Mohd Shafie Apdal di Kompleks Sukan Keningau, malam tadi.

Meskipun hujan, namun kemeriahan tetap dirasai oleh penonton dan kira-kira 5,780 atlet daripada 27 daerah yang mengambil bahagian dalam kejohanan edisi kesembilan itu tahun ini.

Acara dimulakan dengan perbarisan masuk oleh kesemua kontinjen dan buat kali pertama menyaksikan penyertaan kontinjen Kalabakan yang baharu diisytiharkan sebagai daerah penuh tahun ini.

Secara tradisinya upacara menyalakan obor kejohanan dan lafaz ikrar diadakan selepas gimik perasmian disempurnakan menandakan bermulanya cabaran para atlet untuk bersaing bagi merebut sejumlah 582 pingat daripada 21 acara sukan dipertandingkan.

Dalam ucapannya, Mohd Shafie berkata pendekatan Kementerian Belia dan Sukan Sabah memperluaskan skop pertandingan daripada peringkat enam zon pada peringkat awal penganjuran, kepada penyertaan 27 daerah merupakan satu langkah terbaik untuk memperluaskan proses pengenalpastian bakat.

“Malah, konsep penganjuran seperti ini bukan sahaja dapat memberi peluang kepada atlet-atlet remaja di luar bandar supaya boleh menyertai kejohanan di peringkat negeri tetapi juga memberi peluang dan pendedahan kepada pegawai sukan khususnya, jurulatih, pegawai teknikal dan pentadbir sukan dalam suasana penganjuran sukan sebenar,” katanya.

Turut hadir ialah Menteri Belia dan Sukan negeri, Phoong Jin Zhe; Menteri Pembangunan Infrastruktur, Datuk Peter Anthony; Setiausaha Kerajaan Negeri, Datuk Sapar Untong dan Pegawai Daerah Keningau, Hassan Mahali.

Mohd Shafie berkata menyedari pentingnya sukan ke arah pembangunan modal insan kelas pertama, kerajaan Sabah akan terus membina prasarana sukan di peringkat daerah, bahagian dan negeri dalam usaha mewujudkan masyarakat berbudaya sukan.

“Saya berharap penganjuran Saga IX akan menjadi medan yang boleh mencungkil lebih ramai bakat muda untuk mengharumkan nama negeriini di peringkat kebangsaan dan antarabangsa,” katanya.

Dalam pada itu Mohd Shafie berkata perkembangan sukan di tanah air telah mewujudkan peluang-peluang kerjaya dalam bidang berkaitan kepada penduduk di luar bandar di negeri ini.

Menariknya bagi kejohanan dwitahunan itu kali ini melibatkan pemilihan venue di Keningau, Tambunan, Tenom dan Nabawan.


Didakwa Minta Suapan RM20 Ribu, Penolong Jurutera Direman Tujuh Hari

LAHAD DATU: Seorang penolong jurutera dihadapkan ke Mahkamah Sesyen, di sini hari ini, selepas didakwa meminta suapan bernilai RM20,000 bagi mempercepat tuntutan pembayaran projek sekolah.

Suspek berusia 38 tahun itu ditahan di pejabat tempat dia berkerja, jam 9.45 pagi, semalam.

Hakim Zaini Fishir @ Faisal kemudian menetapkan suspek direman tujuh hari bermula hari ini hingga 27 November depan bagi membantu siasatan.

Dia didakwa melakukan kesalahan mengikut Seksyen 17(a) Akta Suruhanjaya Pencegahan Rasuah 2009.

Kes pendakwaan dikendalikan Pegawai Pendakwa Mohd Ariff Tumiran. –


14 Ditahan, Dadah Bernilai RM107,200 Dirampas

KOTA KINABALU: Polis menahan 14 individu termasuk empat wanita dengan merampas 1,400.99 gram ganja dan 698.51 gram syabu bernilai RM107,200 dalam dua kes berasingan di sekitar daerah ini.

Pesuruhjaya Polis Sabah, Datuk Zaini Jass berkata, bagi kes pertama, Jabatan Narkotik Ibu pejabat Polis Kontinjen Sabah (IPK) dan Ibu pejabat Polis Daerah (IPD) Kota Kinabalu telah menahan 13 individu termasuk empat wanita berusia antara 18 dan 27 tahun dalam empat serbuan berasingan pada 15 Mei lepas.

“Semasa serbuan berkenaan sebanyak 1400.99 gram ganja dan 600.51 syabu dirampas yang dianggarkan bernilai RM92,500.

“Kesemua siri serbuan berkenaan dilakukan ekoran tertangkapnya tiga lelaki yang menaiki sebuah kenderaan di hadapan pos laju Taman Perindustrian Kota Kinabalu (KKIP) Timur, Sepanggar pukul 9.15 pagi Jumaat lepas.

“Hasil pemeriksaan terhadap seorang lelaki yang berada diluar kenderaan berkenaan menemui 578.07 gram ganja dalam bungkusan plastik yang dipercayai baru sampai dari Semenanjung,” katanya dalam sidang akhbar hari ini.

Tambahnya, pemeriksaan lanjut di dalam kereta yang dinaiki suspek mendapati dua lelaki sedang duduk di dalam kenderaan berkenaan cuba melarikan diri namun berjaya ditahan.

“Hasil pemeriksaan lanjut di dalam kenderaan berkenaan kemudiannya menemui 548.22 gram ganja yang juga dipercayai baru tiba dari Semenanjung melalui kiriman pos laju.

“Siasatan lanjut terhadap suspek berkenaan telah membawa kepada tiga lagi serbuan pada hari yang sama di tiga rumah berasingan di sekitar Kota Kinabalu dan menahan 10 lagi individu bersama rampasan dadah yang ditemui di rumah berkenaan,” katanya.

Sementara itu, beliau berkata, bagi kes kedua, polis berjaya menahan seorang lelaki warga asing bersama 98 gram syabu bernilai RM14,700 dalam satu serbuan di sebuah rumah di Jalan Sulaman, Menggatal, semalam.

Jelasnya, kesemua suspek berkenaan telah ditahan reman selama tujuh hari sehingga 22 Mei ini dan kes berkenaan disiasat mengikut Seksyen 39B (2) Akta Dadah Berbahaya 1952. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Polis Ranau Rampas Dadah Bernilai RM14, 850

RANAU: Siasatan Jenayah Narkotik Ranau berjaya merampas sejumlah dadah bernilai RM14, 850 dalam satu operasi yang dilaksanakan di sini pada 8 Mei lalu.

Ketua Polis Daerah Ranau Deputi Superintenden Sammy Newton berkata, satu serbuan telah dilakukan pada 8 Mei lalu di sebuah rumah tidak bernombor di Kundasang Ranau.

“Hasil serbuan itu, tiga orang lelaki yang disyaki terlibat dengan kegiatan pengedaran dadah telah ditahan. Hasil pemeriksaan yang dijalankan telah menjumpai sejumlah 297 gram dadah disyaki jenis ganja.

“Harga semasa dadah yang dirampas adalah RM14,850 dan kes telah disiasat berdasarkan Seksyen 39B, Akta Dadah Berbahaya 1952,” katanya dalam satu kenyataan di sini, hari ini.

Beliau berkata, jika sabit kesalahan boleh dikenakan hukuman mati atau dipenjarakan seumur hidup dan sebatan tidak kurang 15 kali.

Sementara itu katanya, pada 11 Mei lalu, pasukan polis dari BSJN IPD Ranau juga telah menahan dan menangkap seorang lelaki di kawasan Kampung Debut, Ranau kerana disyaki terlibat dengan kegiatan pengedaran dadah.

“Hasil pemeriksaan yang dijalankan telah menjumpai sejumlah 8.0 gram dadah disyaki jenis syabu daripada suspek yang ditangkap.

“Harga semasa dadah yang  dirampas adalah sebanyak RM800. Kes telah disiasat berdasarkan Seksyen 39A(1) Akta Dadah Berbahaya 1952,” katanya.

Katanya, jika sabit kesalahan boleh dikenakan hukuman penjara tidak kurang dua tahun dan tidak lebih lima tahun serta dikenakan sebatan tidak kurang tiga kali dan tidak lebih sembilan kali.

Sammy berkata, pihaknya memandang serius berkenaan kegiatan pengedaran dan penyalahgunaan dadah serta akan mempergiatkan lagi operasi bagi membendung gejala penagihan, pengedaran dadah di daerah Ranau secara agresif.

Beliau juga menasihati orang ramai agar tidak terlibat secara langsung ataupun tidak dengan penyalahgunaan dan pengedaran dadah kerana kesannya sangat buruk kepada diri, keluarga, agama, bangsa dan negara. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Parah Selepas Kaki Kiri Dibaham Buaya

TUARAN: Seorang lelaki parah selepas diserang buaya ketika mencari lokan di Sungai Giling, di sini, hari ini.

Dalam kejadian kira-kira 2 petang itu, mangsa dalam lingkungan 40-an itu dikatakan terpijak reptilia itu sebelum kaki kirinya dibaham.

Sumber berkata, mangsa berjaya melepaskan diri selepas bertarung beberapa minit dengan buaya itu.

Akibat kejadian itu, katanya, mangsa cedera parah di kaki dan dikejarkan ke Hospital Tuaran.

Ketua Polis Daerah Tuaran, Mohd Hamizi Halim ketika dihubungi mengesahkan kejadian itu.

Katanya, mangsa yang sedang menerima rawatan lanjut di Hospital Tuaran, kini dalam keadaan stabil.


Kerajaan Negeri Alu-Alukan MYDIN Perluas Operasi Ke Bandar Utama Lain Di Sabah

SANDAKAN: Kerajaan negeri amat mengalu-alukan Mydin Mohamed Holdings Berhad (MYDIN) memperluaskan operasi rangkaian pasar raya ke bandar utama lain di negeri Sabah bagi membantu rakyat mendapatkan lebih banyak pilihan barangan keperluan harian pada harga yang lebih kompetitif.

Ahli Dewan Undangan Negeri (Adun) Dilantik, Jaffari Waliam berkata, selain membantu menyediakan kemudahan rakyat berbelanja, MYDIN juga membuka peluang pekerjaan yang banyak kepada masyarakat setempat.

“Kita menghargai komitmen MYDIN membuat pelaburan di negeri ini bagi mengembangkan perniagaannya pada masa hadapan, mungkin di Kota Kinabalu.

“Saya dimaklumkan dua pasar raya besar yang akan dibuka tahun depan di Jengka, Pahang dan Kota Bharu, Kelantan yang ketika ini sedang dalam pembinaan,” katanya selepas merasmikan Majlis Pembukaan Pasar Raya Besar MYDIN Sejati Ujana, di sini, pagi kelmarin.

Jaffari menambah, sekiranya MYDIN mengembangkan operasi perniagaannya ke Kota Kinabalu, ia akan membuka peluang lebih ramai anak-anak tempatan di Sabah untuk memperolehi pekerjaan.

“Kita yakin dengan sambutan baik rakyat Sabah selepas Pasar Raya Besar MYDIN Sejati Ujana, ia membolehkan mereka mengembangkan perniagaan ke bandar lain di negeri ini,” katanya.

Beliau berkata, kesungguhan rangkaian pasar raya MYDIN menjual lebih banyak produk halal keluaran tempatan akan menjadi pilihan pengguna untuk berbelanja barang keperluan harian.

“Selain memberi peluang kepada penduduk setempat membeli barangan di Pasar Raya MYDIN pada harga borong dan berpatutan,” jelasnya.

Dalam pada itu, Jaffari juga yakin MYDIN akan menjadi pusat sehenti bagi masyarakat Islam untuk membeli keperluan bagi menunaikan Ibadah Haji, Umrah dan keperluan berkaitan.

“Dari kain ihram, kompas kimbat, spray wudhu, kasut tawaf, sarung bagasi dan segala macam peralatan boleh didapati di sini,” katanya.

Sementara itu, Pengarah Urusan MYDIN, Datuk Wira Dr. Haji Ameer Ali Mydin berkata, pasar raya besar itu sememangnya menyediakan pelbagai barangan bukan sahaja bahan mentah dan kering, perkakas rumah dan pakaian, malah kelengkapan muslimin turut dijual.

Katanya, ia secara tidak langsung akan memberi kemudahan kepada umat Islam untuk mendapatkan barangan muslimin bagi kegunaan sendiri ataupun diberikan kepada pihak lain.

“Kita tahu di Sandakan ini juga ramai umat Islam. MYDIN sememangnya dilengkapi dengan kelengkapan muslimin. Oleh itu, kalau mahu beli kelengkapan untuk Umrah atau Haji, ataupun mahu memberi sumbangan kepada masjid atau surau, semuanya boleh didapati di MYDIN,” jelasnya.

Selain itu beliau berkata, produk makanan yang dijual di pasar raya itu adalah halal sekaligus pelanggan khususnya umat Islam tidak perlu was-was dengan status produk.

“Bagi produk keluaran Industri Kecil dan Sederhana (IKS), memang ada di antara produk yang tidak ada tanda halal, tetapi kita mempunyai pasukan yang telah memastikan ramuan produk itu adalah halal.

“Ini kerana kita faham di Sabah agak susah untuk mendapatkan sijil halal terutama bagi pengusaha IKS kecil-kecilan kerana memerlukan kos yang besar serta perlu melalui prosedur tertentu.

“Tetapi ini tidak bermakna kita tidak memberi peluang kepada mereka. Dan, sebenarnya dengan membawa produk mereka masuk ke MYDIN, secara tidak langsung selepas itu mereka akan berusaha untuk mendapatkan sijil halal,” jelasnya.


Keluar Akaun 1 KWSP Jika Akaun 2 Habis – MBM

KUALA LUMPUR: Pengeluaran caruman dari Akaun 1 Kumpulan Wang Simpanan Pekerja (KWSP) hanya boleh dijadikan jalan terakhir bagi mereka yang tidak menerima sebarang bantuan kewangan serta kehabisan simpanan di Akaun 2.

Presiden Majlis Belia Malaysia (MBM), Jufitri Joha, berkata jika tindakan itu dibenarkan, mereka yang mengeluarkan caruman Akaun 1 KWSP boleh menjadi golongan miskin apabila bersara kelak akibat kekurangan simpanan.

Beliau berkata, 71 peratus daripada pencarum KWSP mempunyai simpanan kurang daripada RM50,000, sedangkan jumlah minimum diperlukan untuk bersara pada umur 55 tahun adalah RM240,000.

“Statistik ini adalah fakta yang kita tidak boleh nafikan. Jika ada gelombang keempat atau kelima COVID-19, MBM khuatir jumlah simpanan ahli KWSP yang berpendapatan rendah akan terus menurun secara mendadak mengakibatkan tiada lagi simpanan hasil usaha bekerja berbelas atau berpuluh tahun,” katanya dalam kenyataan hari ini.

Dalam pada itu, MBM turut memberi tiga cadangan untuk Belanjawan 2021 iaitu mempertingkatkan usaha perlindungan sosial bagi melindungi pekerja di sektor formal dan tidak formal melalui ‘Social Protection Floor’ yang boleh diusahakan oleh Majlis Perlindungan Sosial (MySPC).

Katanya, MBM mencadangkan kerajaan meneruskan pakej bantuan kepada golongan B40 dan M40 yang terjejas selama enam bulan lagi, melanjutkan pengeluaran Akaun 2 i-Lestari KWSP serta menambah jumlah pengeluaran jika pemohon masih tiada pekerjaan.

“Cadangan ini juga bagi mengelakkan rakyat mengeluarkan simpanan Akaun 1 KWSP sekali gus menyelamatkan simpanan masa depan rakyat,” katanya sambil menambah adalah menjadi tanggungjawab utama kerajaan membantu meningkatkan perlindungan sosial rakyat yang terjejas ketika ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM3 Juta Peruntukan MPKK Telah Disalurkan Ke Sabah

RM25.7 juta peruntukan MPKK disalurkan ke setiap negeri di seluruh negara

KOTA KINABALU, 4 Julai – Sejumlah RM25.78 juta peruntukan Geran Majlis Pengurusan Komuniti Kampung (MPKK) telah disalurkan ke setiap negeri di seluruh negara bagi Fasa 1 dari Januari hingga Jun tahun ini.

Menteri Pembangunan Luar Bandar Datuk Seri Rina Mohd Harun berkata daripada jumlah itu sebanyak RM3 juta telah disalurkan kepada Kementerian Pembangunan Luar Bandar (KPLB) Sabah dan RM130,000 di Wilayah Persekutuan (WP) Labuan.

Beliau berkata setakat ini kementerian menerima sebanyak 2,242 permohonan Geran MPKK dari seluruh negara termasuk Sabah dan WP Labuan.

“Di Sabah kita baru menerima tiga permohonan dan berharap akan menerima lebih banyak permohonan di bawah Geran MPKK terutamanya selepas selesai mengikuti kursus induksi ini,” katanya kepada pemberita selepas kursus induksi MPKK Negeri Sabah dan Wilayah Persekutuan (WP) Labuan di sini, hari ini.

Turut hadir Menteri Pembangunan Luar Bandar Sabah Datuk Ewon Benedick dan Menteri Pelajaran dan Inovasi Sabah Datuk Dr Yusof Yacob.

Rina berkata dengan selesainya kursus induksi itu, lebih 11,000 ahli MPKK telah berjaya mendapat latihan dalam usaha mencapai visi dan misi kerajaan.

Beliau berkata di Sabah kursus induksi itu akan dilaksanakan sebanyak tiga siri bagi membolehkan kesemua MPKK di setiap kampung di negeri ini mendapat pendedahan mengenai pengurusan kampung.

Katanya, ahli MPKK yang terlibat induksi siri pertama itu termasuk dari Daerah Kota Belud, Beaufort, Papar, Penampang, Kota Kinabalu, Putatan, Membakut dan WP Labuan.

Dalam perkembangan lain, Rina berkata hampir kesemua daripada 101 projek di bawah program Jalan Perhubungan Desa di Sabah telah siap bagi tempoh enam bulan tahun ini.

Selain itu, sebanyak 64 program di bawah ameniti sosial juga turut dilaksanakan yang melibatkan peruntukan berjumlah RM30 juta.


Lebih RM55,000 Komisyen Diperolehi Sahabat PTPTN Di Sabah

KOTA KINABALU, 2 Julai – Sejumlah RM55,595 komisyen yang diperolehi oleh Perbadanan Tabung Pendidikan Tinggi Nasional (PTPTN) melalui program Sahabat PTPTN bagi negeri Sabah telah disalurkan kepada akaun agensi mahupun persatuan yang berdaftar dengan PTPTN.

Pengurus Besar Negeri PTPTN Sabah Muliati Kamaruddin berkata jumlah komisyen itu diterima sehingga Mei lalu daripada Sahabat PTPTN di negeri itu.

“Sahabat PTPTN adalah program yang diinspirasikan oleh PTPTN bagi menjalinkan kerjasama dengan rakan strategik dalam kalangan agensi kerajaan, swasta, persatuan, kelab, koperasi dan pertubuhan sebagai medium menggalakkan pelaksanaan pembayaran balik PTPTN.

“Selain itu bagi menggalakkan membuka akaun SSPN-i/SSPNi Plus dan menambah deposit melalui potongan gaji,” katanya ketika berucap pada majlis meraikan Sahabat PTPTN di sini, hari ini.

Sahabat PTPTN adalah program yang disertai agensi kerajaan dan swasta yang membantu melakukan kutipan bayaran balik pembiayaan pendidikan secara potongan gaji dan pembukaan akaun SSPN-i kepada kakitangan masing-masing.

Muliati berkata setakat ini lebih 300 agensi Sahabat PTPTN di Sabah yang aktif antaranya Hospital Keningau, Hospital Queen Elizabeth Kota Kinabalu dan Jabatan Pendidikan Negeri Sabah.

Beliau berkata  kerjasama itu diperluaskan lagi kepada beberapa agensi dengan menjadikan SSPN sebagai hadiah Anugerah Perkhidmatan Cemerlang (APC) antaranya Kementerian Kesihatan Malaysia, Jabatan Penjara Malaysia dan Jabatan Bomba dan Penyelamat Malaysia.


Jumlah Kes Covid-19 Di Sepanyol Kini Atasi Itali

MADRID: Kes Covid-19 di Sepanyol mencecah 124,736 semalam mengatasi kes yang dicatatkan Itali iaitu sebanyak 124,632, lapor agensi berita Xinhua.

Sepanyol melaporkan 809 kematian baharu antara Jumaat dan Sabtu, menjadikan keseluruhan 11,744.

Jumlah kes disahkan setakat ini 124,736 berbanding 117,710 sebelum ini. Kes baharu dicatatkan pada Sabtu sebanyak 7,026 sedikit menurun berbanding Jumaat berjumlah 7,472.

Perdana Menteri, Sepanyol Pedro Sanchez berkata, semalam lockdown akan dilanjutkan lagi.

“Lockdown selama tiga minggu dilihat dapat memperlahankan rantaian jangkitan, jumlah orang ke hospital sedikit menurun dan mereka yang dibenarkan keluar wad meningkat,” katanya.

Sementara itu di Itali setakat Sabtu, virus maut itu telah meragut 15,362 nyawa dengan jumlah kes sebanyak 124,632, menurut data terbaru dikeluarkan Jabatan Perlindungan Awam.

Sepanyol dan Itali, dua negara di Eropah yang paling teruk terjejas akibat pandemik Covid-19.


PRN Sabah: Semua Pusat Pengundian Ditutup Secara Rasmi

KOTA KINABALU: Semua pusat pengundian Pilihan Raya Negeri (PRN) Sabah ke-16 ditutup secara rasmi, tepat jam 5 petang tadi.

Sebanyak 741 pusat mengundi membabitkan 2,540 saluran, dibuka Suruhanjaya Pilihan Raya (SPR) pada PRN kali ini.

Beberapa saluran di pedalaman ditutup lebih awal berikutan bilangan pengundi yang kecil.

Pada PRN kali ini, seramai 447 calon daripada 16 parti dan 56 calon Bebas bertanding bagi merebut 73 kerusi.

Kertas undi akan dikira sebaik saja semuanya tiba di pusat penjumlahan undi, manakala keputusan dijangka dapat diketahui jam 10 malam ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ustaz Kazim Dimasukkan Semula Ke Hospital

IPOH: Setelah mendapat nasihat daripada pihak pakar perubatan, pendakwah bebas terkenal, Datuk Ustaz Mohd Kazim Elias dimasukkan semula ke sebuah hospital swasta di sini semalam.

Perkara itu disahkan oleh abang beliau, Datuk Mohd Najmuddin Elias Al-Hafiz melalui laman Facebooknya hari ini.

Menurut Najmuddin, adiknya dimasukkan ke wad bagi lebih memudahkan pihak hospital mengenal pasti punca kesakitan yang beliau alami.

“Proses MRI dan skop telah selesai dijalankan, masih menunggu keputusannya, apa pun keadaannya petang ini agak baik sikit dari sebelum ini.

“Biarlah beliau berehat sementara kerana doktor mengatakan beliau kurang rehat,” katanya.

Najmuddin berkata, hari ini adiknya sudah boleh tidur sedikit, cuma masih lemah akibat kesan bius.

“Kami ahli keluarga dan peminat-peminatnya pasti gembira dan lega dengan perubahan positif hari ini.

“Kami mengucapkan jutaan terima kasih kepada semua yang mendoakan dan mengambil berat keadaan beliau,” ujarnya.

Najmuddin berkata, pihak keluarga amat menghargai segala doa orang ramai dan amat berharap agar doa itu dapat diteruskan.

“Allah sahaja yang mampu membalasnya. Bukan publisiti yang kami cari, cuma saya memikirkan bahawa beliau adalah milik orang ramai.

“Maka saya kena beritahu perkembangannya untuk maklumat tuan puan jua, terima kasih banyak-banyak,” katanya lagi. – Awani


Lebih 500 Kes COVID-19 Masih Aktif Di Tawau

TAWAU : Lebih 500 kes COVID-19 masih aktif di daerah ini yang kebanyakannya di peringkat tiga ke atas dan memerlukan rawatan di Hospital Tawau.

Pegawai Kesihatan Kawasan Tawau, Dr. G. Navindran berkata kelonggaran mengadakan majlis sosial sebelum ini menyebabkan berlakunya peningkatan penularan wabak COVID-19 di daerah ini.

“Kita mendapati ramai yang dijangkiti wabak ini disebabkan mereka menghadiri majlis-majlis perkahwinan, kenduri dan majlis sosial.

“Sebulan yang lalu, kluster-kluster yang dikesan juga berpunca daripada majlis sosial dan telah merebak di kebanyakan kawasan di daerah ini,”katanya.

Beliau berkata demikian ketika ditemui media selepas menghadiri mesyuarat Jawatankuasa Pengurusan Bencana Daerah (JPBD) Tawau, di sini semalam.

Katanya, Perintah Kawalan Pergerakan Diperketatkan (PKPD) terpaksa kita cadangkan di beberapa lokaliti kerana terdapat ramai penduduk yang positif dan boleh menyebabkan penularan wabak.

“Pihak berkuasa bukan suka-suka mahu mengadakan PKPD ini kerana sebagai jabatan yang diamanahkan untuk menangani masalah COVID-19 di sini, perlunya kami menjalankan tanggungjawab dengan baik.

“Petugas kesihatan juga sudah letih kerana bertungkus lumus berusaha menangani pesakit yang positif yang semakin hari bertambah,”katanya.

Menurutnya, bagi mengelak lanjutan PKPD di kawasan yang terlibat, perlunya semua penduduk tersebut mematuhi prosedur operasi standard (SOP) yang sudah diberikan.

“Hal ini kerana, PKPD dilaksanakan bergantung kepada jumlah kes yang ada di lokaliti tersebut, sekiranya masih banyak, kita terpaksa lanjutkan lagi.

“Saya menyeru kepada semua masyarakat Tawau supaya jangan ingkar SOP, kita juga boleh bebas daripada Perintah Kawalan Pergerakan (PKP) seperti daerah sekiranya semua memberikan kerjasama,”katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis rampas 670 kilogram ikan dipercayai ditangkap guna bahan letupan

KOTA KINABALU: Pasukan Polis Marin merampas 670 kilogram ikan dipercayai ditangkap menggunakan bahan letupan selepas menahan seorang lelaki di kawasan laut Tiga Papan di Kudat, semalam.

Komander Pasukan Polis Marin Wilayah 4 Sabah, Asisten Komisioner Mohamad Pajeri Ali, berkata bot dinaiki lelaki berusia 38 tahun itu ditahan pada jam 4 petang.

Hasil pemeriksaan lanjut di dalam bot tersebut menemukan 670 kilogram ikan pelbagai jenis yang dianggarkan bernilai RM8,710, yang disyaki ditangkap menggunakan bahan letupan, katanya dalam satu kenyataan, hari ini.

Mohamad Pajeri berkata, memiliki ikan yang ditangkap menggunakan bahan letupan merupakan kesalahan di bawah Seksyen 26(1)(c) Akta Perikanan 1985.

Katanya, Polis Marin Kudat turut merampas sebuah bot jenis gentian kaca, satu unit enjin sangkut, empat tong ikan, satu alat penimbang berat ikan dan 10 gelen minyak milik lelaki itu.

Beliau berkata, nilai keseluruhan rampasan dianggarkan berjumlah RM24,910. – BERNAMA


Masalah Perparitan Punca Banjir Di Beaufort

BEAUFORT: Masalah perparitan di daerah ini menjadi antara faktor banjir kilat yang berlaku pada Sabtu lalu.

Menteri Pelajaran dan Inovasi Sabah, Datuk Dr. Yusof Yacob berkata, sistem saliran yang tidak efisien menyebabkan air tersekat sehingga melambatkan proses penurunan air banjir di beberapa kawasan daerah ini.

“Sebenarnya air ini lambat turun kerana sistem saliran yang tidak efisien dan saliran longkang yang kecil.

“Saya telah meninjau bersama-sama pegawai daerah dan jurutera Jabatan Kerja Raya (JKR) Beaufort, ada keperluan untuk membina saliran longkang baharu supaya air itu cepat turun dan  saliran ini juga perlu dibersihkan kerana terdapat rumput rumpai dan juga aliran yang tidak lurus sehingga melambatkan proses penurunan air,”katanya.

Beliau berkata demikian ketika membuat tinjauan di beberapa kampung yang terjejas susulan banjir kilat yang melanda di daerah ini.

Katanya, rata-rata penduduk yang ditemui  mengeluh dan menggesa agar usaha untuk menurunkan air banjir itu dipercepatkan.

“Kita melihat ada keperluan untuk program jangka panjang bagaimana untuk menyelesaikan kawasan-kawasan yang rendah seperti daerah ini supaya air itu cepat turun.

“Kita akan bangkitkan isu ini dalam mesyuarat tindakan daerah dan kita akan berbincang mengenai masalah ini,”katanya.

Tambahnya, sekurang-kurangnya tiga saliran longkang (kalbat) harus dibina untuk mengelakkan masalah itu berulang.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Mimpi Ngeri’ Sebaik Membuka Pintu Rumah

“Selepas memecah masuk, pencuri kunci pintu dan mangga seperti biasa dan buat rumah kami seperti rumah sendiri.

“Habis semua barang elektrik seperti televisyen, mesin basuh, penapis air berjenama disapunya termasuk tong gas.”

Demikian rintihan mangsa, Noor Hamiza Mohamad, 30, selepas rumahnya di Apartmen Harmoni, Damansara Damai dipecah masuk penjenayah sepanjang Perintah Kawalan Pergerakan (PKP) fasa satu apabila terkandas di kampungnya di Kuala Krai, Kelantan.

Noor Hamiza berkata, dia tiba di rumah sekitar jam 9 malam tadi selepas permohonan melalui aplikasi Gerak Malaysia diluluskan polis dan terkejut melihat rumahnya dipecah masuk.

“Pencuri itu boleh kunci pintu dan mangga seperti tiada apa yang berlaku, sebaik membuka pintu saya nampak tapak kaki berlumpur di lantai dan televisyen yang dipasang di dinding hilang.

“Selain itu, permainan video Sony Play Station 4 (PS4) milik suami juga hilang. Saya terus masuk ke bilik untuk melihat barang kemas dan semuanya tiada.

“Di dapur pula, mesin basuh dan penapis air berjenama termasuk tong gas juga hilang. Memang pencuri seronok buat kerja dan masuk ke rumah saya banyak kali untuk mengangkat semua peralatan ini,” kata ibu kepada dua anak itu.

Menceritakan kejadian itu, Noor Hamiza berkata, dia meninggalkan anaknya berusia tiga dan lima tahun di kampung sejak Februari lalu selepas ke Indonesia.

“Sebaik pulang dari Indonesia pada 1 Mac lalu, saya menjalani kuarantin diri selama dua minggu manakala suami pula dikehendaki ke Sabah atas tuntutan kerja.

“Selepas tamat kuarantin diri, saya dan suami bercadang untuk mengambil anak di kampung sebelum Perdana Menteri mengumumkan PKP dilaksanakan,” katanya yang juga seorang ejen insurans.

Katanya, dia pulang ke kampung pada 15 Mac iaitu tiga hari sebelum PKP diumumkan oleh Perdana Menteri.

“Kami dah berkira-kira mahu pulang ke ibu kota selepas mengambil anak, tetapi tidak sempat berikutan 18 Mac, PKP fasa satu dikuatkuasakan dan semua jalan disekat.

“Jadi kami terkandas di kampung hampir dua bulan dan pulang ke ibu kota malam tadi sebelum dikejutkan dengan rumah dipecah masuk,” katanya.

Menurutnya, sepanjang ketiadaannya, dia ada meminta jirannya mengambil gambar pintu rumah bagi mengesan ada sebarang perbezaan.

“Jiran ada bagi gambar, saya boleh kenal pasti gambar berkenaan sama dengan keadaan saya tinggalkan rumah sebelum itu.

“Ini berikutan pencuri mengunci semula pintu dan tidak membiarkan ia terbuka begitu saja,” katanya.

Menurutnya, ketika berada di kampung, suaminya ada mendapat emel seperti ada orang cuba menceroboh PS4 miliknya.

“Tetapi kami tidak mengesyaki apa-apa berikutan jiran ada bagi gambar keadaan rumah.

“Saya dimaklumkan oleh ketua blok, sebelum ini ada kejadian sama berlaku tetapi tidak seteruk saya dan pencuri ‘buat kerja’ ketika hujan apabila semua orang berada di rumah serta bunyi bising.

“Mungkin benar juga teori berkenaan berikutan terdapat tapak kaki berlumpur di lantai rumah,” katanya yang kerugian hampir RM25,000.

Noor Hamiza membuat laporan di Balai Polis Sri Damansara kira-kira jam 10 malam tadi. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Covid-19: Dua Lagi Kluster Baharu Dikenal Pasti Di Sabah

KUALA LUMPUR: Kementerian Kesihatan Malaysia (KKM) mengenalpasti dua lagi kluster baharu di Sabah dan masing-masing satu di Selangor dan Johor.

Dua kluster baharu di Sabah iaitu Kluster Jalan Bomba dan Kluster Jalan Utara manakala Kluster Benteng PK di Selangor dan Kluster Bakawali Di Johor.

Ketua Pengarah Kesihatan, Tan Sri Dr Noor Hisham Abdullah berkata, kes indeks bagi kluster Jalan Bomba ialah kes ke-11,110 iaitu lelaki warga negara Malaysia yang mempunyai sejarah perjalanan ke Semporna, Sabah pada 20 September lalu.

“Kes bergejala demam dan batuk dan didapati positif Covid-19 pada 28 September lalu, kes dimasukkan ke Hospital Duchess of Kent, Sandakan dan hasil saringan kontak rapat mendapati dua lagi kes positif Covid-19 semalam.

“Pengenalpastian kontak rapat dan saringan masih lagi diteruskan oleh Pejabat Kesihatan Sandakan,” katanya pada sidang media, hari ini.

Dr Noor Hisham berkata, bagi Kluster Jalan Utara dikenal pasti hasil saringan petugas kesihatan di sebuah institut latihan di Sandakan, Sabah.

“Dua petugas kesihatan dikesan positif Covid-19 pada 28 September lalu. Mereka tidak bergejala dan dimasukkan ke Hospital Duchess of Kent Sandakan.

“Pengenalpastian kontak rapat dan saringan masih lagi diteruskan oleh Pejabat Kesihatan Sandakan,” katanya.

Menurutnya, Kluster Benteng PK pula dikenal pasti hasil saringan pendatang asing tanpa izin (Pati) di Klang, Selangor.

“Saringan berkenaan dijalankan dari 16 hingga 25 September lalu yang mana lapan Pati dikesan positif Covid-19. Hasil saringan kontak rapat mendapati satu lagi kes positif bagi kluster ini pada 28 September yang membabitkan anggota polis.

“Mereka dimasukkan ke Hospital Sungai Buloh, sehingga kini seramai 148 individu disaring, sembilan kes positif Covid-19 dan 139 dikesan negatif.

“Bagi Kluster Bakawali di Johor, kes indeks bagi kluster ini ialah kes ke-10,911 dan kes ke-10,912 adalah pasangan suami isteri warga negara Malaysia yang mempunyai sejarah perjalanan ke Semporna, Sabah pada 13 September 2020 sehingga 18 September lalu.

“Pada 24 September, kedua-dua kes bergejala demam, selesema dan batuk yang kemudian mendapatkan rawatan di Hospital Sultan Ismail, Johor Bahru,” katanya.

Katanya, mereka didapati positif Covid-19 pada 26 September dan dimasukkan ke Hospital Enche’ Besar Hajjah Kalsom, Johor.

“Hasil saringan kontak rapat mendapati dua lagi kes positif bagi kluster ini. Sehingga 29 September seramai 25 individu disaring.

“Empat kes dikesan positif Covid-19, 13 individu negatif; dan lapan individu masih menunggu keputusan.

“Langkah pencegahan jangkitan termasuk proses nyah kuman dan proses pembersihan dijalankan di lokasi-lokasi yang terbabit,” katanya.-

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,058 Pembeli Rumah Saman PR1MA

KUALA LUMPUR: Seramai 1,058 individu kumpulan pertama pembeli rumah Perbadanan PR1MA Malaysia (PR1MA) memfailkan saman pemula terhadap agensi tersebut di Mahkamah Tinggi Kuala Lumpur, hari ini.

Kumpulan itu yang diwakili peguam Mohd Khairul Azam Abdul Aziz berkata, tindakan itu dibuat selepas PR1MA menawarkan rebat sehingga 20 peratus kepada pembeli rumah baru menyebabkan pembeli rumah terawal mengalami kerugian sehingga RM100,000.Iklan

“Kerajaan melalui Kempen Pemilikan Rumah (HOC) beri sepuluh peratus pengecualian duti setem kepada pembeli rumah, itu tak apa, manakala PR1MA pula bagi rebat tambahan antara 15 hingga 20 peratus lagi terhadap diskaun yang diberikan.

“Jadi, dia dah jadi rebat 30 peratus, disebabkan itu, ada diantara pembeli rumah pertama yang mengalami kerugian sehingga RM100,000.

“Ketika awal dulu mungkin mereka beli rumah dalam sekitar harga RM350,000 dan selepas tambahan diskaun, rumah yang dulu berharga RM350,000 kini menjadi RM250,000 dan ini menyebabkan mereka tak puas hati kepada PR1MA,” katanya kepada pemberita di perkarangan mahkamah, hari ini.

Pembeli kediaman itu membeli rumah dari 24 projek PR1MA antaranya PR1MA Kuala Ketil Kedah, PR1MA Marudu Sabah, PR1MA Melaka Tengah, PR1MA Jubilee Kuala Lumpur, PR1MA Tebrau Johor, PR1MA Padang Siding Perlis, PR1MA Gambang Pahang dan PR1MA Bintawa Sarawak.

30 Jun lalu, kerajaan mengumumkan persetujuan untuk meneruskan tempoh pengecualian duti setem sebanyak sepuluh peratus bagi pembelian rumah kediaman Kempen HOC untuk tempoh enam bulan lagi, bermula 1 Julai sehingga 31 Disember.

Menteri Kewangan Lim Guan Eng berkata lanjutan tempoh adalah bagi terus menggalakkan lagi peningkatan jumlah pemilikan rumah di kalangan rakyat Malaysia dan bagi mencapai objektif untuk mengurangkan bilangan rumah yang tidak terjual.

Manakala PR1MA turut mengumumkan pemberian diskaun sebanyak 20 peratus melalui kempen sama terhadap pembelian rumah di bawah agensi berkenaan.

Sementara itu, Azam melalui permohonannya memohon perintah supaya rebat yang diberikan PR1MA yang diperkenalkan bersama program HOC adalah tidak sah dan terbatal.

“Selain itu, kami memohon perintah untuk prosiding taksiran bagi plaintif diberi pampasan setara dengan kadar nilai rebat PR1MA mengikut harga pembelian perjanjian jual beli masing-masing.

“Kami juga memohon perintah bahawa plaintif-plaintif secara keseluruhannya diberi pampasan dengan kerugian atau diberikan jumlah yang menyamai rebat tersebut mengikut harga belian mereka bagi setiap projek PR1MA,” katanya.

Mahkamah menetapkan 16 Julai ini sebagai tarikh pengurusan kes.


Saya Pun Sakit Hati, Tayar Pun Pecah – Bung Moktar

KOTA KINABALU : Rakyat Sabah diminta bersabar dalam tempoh dua tahun setengah lagi sebelum dapat menikmati lebuh raya yang selesa di seluruh negeri ini.

Menteri Kerja Raya Sabah, Datuk Seri Bung Moktar Radin menjelaskan, ada jalan raya di negeri ini yang sudah tamat jangka hayatnya dan perlu dinaik taraf namun ia menelan kos yang tinggi selain jalan itu sudah tidak akan digunakan apabila jalan Pan Borneo siap.

“Jalan di Batu 32 Telupid, jalan ini jangka hayatnya sudah tamat pada 2018 dan sudah tentu apabila jangka hayatnya tamat akan mengalami kerosakan sebab itu pakej Pan Borneo di pakej 28, 29 dan 30 diberi keutamaan.

“Kalau kita naik taraf sudah tentu akan menelan belanja beratus-ratus juta sedangkan projek Pan Borneo ini sedang dilaksanakan.

“Jadi kita kena bersabar dalam dua tahun setengah, selepas itu kita akan menikmati jalan raya yang betul-betul selesa tanpa ada kebimbangan dan keraguan,” katanya dalam sidang Dewan Undangan Negeri (DUN) Sabah di sini, pada Isnin.

Bung Moktar menjawab soalan tambahan yang dikemukakan Dr Aliakbar Gulasan (Ahli Dewan Undangan Negeri Dilantik-Pas) berhubung jalan raya yang dinaik taraf mengalami kerosakan serta menyebabkan pengguna menghadapi masalah.

Beliau yang juga Timbalan Ketua Menteri Sabah memaklumkan, turut merasai masalah yang dihadapi rakyat berikutan keadaan jalan raya di negeri ini.

“Saya pun melalui jalan yang sama, saya pun pantau, saya pun lihat, saya pun sakit hati, tayar pun pecah tetapi saya melihat bahawa tidak ada pilihan yang kita boleh ambil sebab jalan ini akan dinaik taraf. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 4,284 Kes Baharu Hari Ini Dengan 18 Lagi Kematian

PUTRAJAYA: Kementerian Kesihatan Malaysia (KKM) memaklumkan bahawa terdapat 4,284 kes baharu Covid-19 yang dilaporkan pada hari ini.

Menerusi maklumat yang dikongsikan melalui akaun Twitter rasmi KKM, 4,284 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 226,912 kes secara keseluruhan.

Daripada 4,284 kes baharu yang dilaporkan pada hari ini, sebanyak 4,278 merupakan kes tempatan manakala 6 lagi adalah kes import.

Jumlah kes aktif yang dilaporkan pula adalah sebanyak 48,309 kes. Mereka telah diasingkan dan diberikan rawatan.

Terdapat 307 kes yang sedang dirawat di ICU dan daripada itu, 141 kes memerlukan alat bantuan pernafasan.

Jumlah kes discaj yang dilaporkan pada hari ini pula adalah sebanyak 3,804. Oleh itu, jumlah kumulatif kes discaj meningkat kepada 177,794 kes.

KKM juga turut memaklumkan bahawa terdapat 18 kes kematian yang dicatatkan pada hari ini.  Justeru, jumlah kumulatif kes kematian meningkat kepada 809 kes.